Asomafo 11 - Nkwa Asem (NA-TWI) | Biblica\nAsomafo 11 - Nkwa Asem (NA-TWI)\n1Asomafo ne gyidifo a wɔwɔ Yudea nyinaa tee sɛ Amanamanmufo no nso agye Onyankopɔn asɛm no adi. 2 Petro kɔɔ Yerusalem no, Yudafo gyidifo no ne no nyaa akasakasa kae se, 3 “Woakɔ wɔn a wɔnyɛ twetiatwafo no nkyɛn ne wɔn akodidi.”\n4 Petro bɔɔ wɔn biribiara a esii no ho amanneɛ se, 5 “Na merebɔ mpae wɔ Yopa na minyaa anisoadehu. Mihuu biribi a ɛte sɛ ntama kɛse a wɔakyekyere n’afanan sɛ efi soro resian ba fam reba abesi me ho. 6 Mehwɛɛ mu no, mihuu ntɔteboa ahorow, mmoa a wɔwea ne wuram nnomaa. 7 Afei nne bi ka kyerɛɛ me se, ‘Petro! Sɔre! Kum na di!’\n8 “Mibuae se, ‘Dabida, Awurade! Minnii biribiara a ɛho ntew da.’\n9 “Nne no ka kyerɛɛ me bio se, ‘Biribiara a Onyankopɔn atew ho no, nka se ɛho ntew.’\n10 “Saa anisoadehu yi bae mprɛnsa, na ɛsan kɔɔ soro. 11 Saa bere no ara mu, nnipa baasa a wɔasoma wɔn fi Kaesarea no beduu ofi a na mete mu no mu. 12 Honhom Kronkron ka kyerɛɛ me se, menntwentwɛn me nan ase na me ne wɔn nkɔ. Saa gyidifo baasa yi a wofi Yopa no kaa me ho kɔɔ Kaesarea maa yɛn nyinaa kɔɔ Kornelio fi. 13 Ɔkaa sɛnea ohuu ɔsoro bɔfo wɔ ne fi maa ɔbɔfo no ka kyerɛɛ no se, ‘Soma kɔ Yopa kɔfrɛ ɔbarima bi a ne din de Simon Petro no. 14 Ɔno na ɔbɛka nsɛm a ebegye wo ne wo fifo nyinaa nkwa akyerɛ mo.’\n15 “Bere a mifitii ase kasae no, Honhom Kronkron baa wɔn so sɛnea yɛn nso mfitiase no, ɛbaa yɛn so no ara pɛ. 16 Ɛhɔ ara mekaee asɛm a Awurade kae se, ‘Yohane de nsu na ɛbɔɔ asu na mo de, wɔde Honhom Kronkron na ɛbɛbɔ mo asu’ no. 17 Sɛ Onyankopɔn ama wɔn akyɛde a bere a yegyee Awurade Yesu Kristo dii no ɔmaa yɛn bi no a, ɛnne me sɛɛ ne hena a mesiw Onyankopɔn kwan.”\n18 Wɔtee saa asɛm yi no, wogyaee wɔn nsɛmmisa no yii Awurade ayɛ se, “Afei de Onyankopɔn ama ho kwan ama Amanamanmufo anya adwensakra a ɛde wɔn bɛkɔ nkwagye mu.”\n19 Wokum Stefano no, wɔtaa gyidifo no ma wɔbɔ hwetee. Wɔn mu bi kyinkyini koduu Foinike, ne Kipro, ne Antiokia a na wɔreka Asɛmpa no kyerɛ Yudafo nkutoo. 20 Gyidifo bi a wofi Kipro ne Kirene kɔɔ Antiokia kɔkaa Asɛmpa a ɛfa Awurade Yesu Kristo ho no kyerɛɛ Amanamanmufo no. 21 Esiane sɛ na Awurade ka wɔn ho no nti, nnipa pii gyee asɛm no dii ma wɔdan baa Awurade nkyɛn.\n22 Saa asɛm yi trɛw koduu Yerusalem asafo no mu nti, wɔsomaa Barnaba kɔɔ Antiokia. 23 Oduu hɔ a ohui sɛnea Onyankopɔn ahyira wɔn no, n’ani gyei ma ɔhyɛɛ wɔn nkuran se, womfi wɔn koma nyinaa mu nnye Awurade nni na wonni no nokware nso. 24 Esiane sɛ na Barnaba yɛ onipa pa a Honhom Kronkron ahyɛ no ma na ɔwɔ gyidi nti, ɛmaa nnipa bebree nam ne so de wɔn ho maa Awurade.\n25 Barnaba kɔɔ Tarso kɔhwehwɛɛ Saulo. 26 Ohuu no no, ɔde no baa Antiokia. Wɔn baanu tenaa hɔ afe kyerɛkyerɛɛ nnipa bebree. Antiokia ha na wɔtoo asuafo no din se “Kristofo.”\n27 Saa bere koro yi ara mu, adiyifo bi fi Yerusalem kɔɔ Antiokia. 28 Wɔn mu baako a wɔfrɛ no Agabo a Honhom Kronkron ahyɛ no ma no sɔre gyina hyɛɛ nkɔm se, ɔkɔm kɛse bɛba asase nyinaa so. Saa ɔkɔm yi sii bere a na Klaudia di ade no. 29 Asuafo no yɛɛ adwene sɛ biribiara a obi wɔ no wɔde bɛba na wɔde akɔboa anuanom a wɔwɔ Yudea no. 30 Akyɛde a wɔn nsa kae no, wɔde somaa Barnaba ne Saulo ma wɔde kɔmaa asafo no mu mpanyimfo.\nNA-TWI : Asomafo 11


So Onyankopɔn te ase? So adenseɛ bi wɔ hɔ a ɛkyerɛ sɛ Onyankopɔn te ase?\nAsɛmbisa: So Onyankopɔn te ase? So adenseɛ bi wɔ hɔ a ɛkyerɛ sɛ Onyankopɔn te ase?\nMmuaeɛ: Akyinnyeɛ biara nni ho sɛ Onyankopɔn te ase. Twere Kronkron ka sɛ, ɛsɛ sɛ yɛgye di sɛ Onyankopɔn te ase. ‘na gyidie nnim a, obi ntumi nsɔ ani. Na ɛsɛ deɛ ɔba Nyakopɔn nkyɛn no sɛ ɔgye di sɛ ɔwɔ hɔ, na ɔyɛ wɔn a wɔhwehwɛ n’akyiri kwan no katuafoɔ’ (Hebrifoɔ 11:16). Sɛ Onyankopɔn pɛ a, ɔbɛyi ne ho akyerɛ wiase sɛ ɔte ase. Nanso sɛ ɔyɛ saa na gyidie ho nhia bio. Yesu see no sɛ: Toma, sɛ woahu me nti na woagye adie. Nhyira ne wɔn a wɔnhunuiɛ, na wɔgye die’ (Johane 20:29)\nWei so nkyerɛ sɛ Onyankopɔn nni hɔ. Twerɛ Kronkron ka sɛ, ‘Ɔsoroka Nyankopɔn animuonyam, na ewiem kyerɛ ne nsa ano adwuma. ɛda woro so kyerɛda, na anadwo ma anadwo te nka. Ɛnyɛ ɔkasa na ɛnyɛ nsɛm a wɔteɛ. Ɔsoro susuhoma duru asase nyinaa so, na ne nsɛm duru wiase ano; wasi ntomadan ama owia ɔsoro hɔ.’ Hwɛ ɔsoro nnsoroma, hwɛ sedeɛ asaase kɛseɛ teɛ, hwɛ sedeɛ ewia mu yɛ nwanwa, ne sɛdeɛ awia si yɛ fɛ fa – wie nyinaa kyerɛ ɔboadeɛ Nyankopɔn te ase. Sɛ adanseɛ wie firi hɔ a, adenseɛ baako a ɛwɔ hɔ ne se Nyankopɔn te yɛn koma mu. Ɔsɛnkafoɔ 3:11 ka sɛ, ‘…nso ɔde wiase ahyɛ wɔn akomam.’ ɔdasani biara nim sɛ, sɛ ne nkwa nna sa a, ɔbra foforɔ wɔ akyire. Nnipa gye akyinnyeɛ wɔ saa ɔbra foforɔ a ɛwɔ owuo akyi nanso nnoɔma a atwa nyɛ ho ahyia nyinaa di adanseɛ sɛ Onyankopɔn te ase. Wei nyinaa akyi no,Twerɛ Kronkron tu yɛn fo sɛ ɛbinon bɛgye akyinnye sɛ Onyankopɔn bi nni baabi. ‘ Ogyegyentwi se no n’akomam sɛ: Onyankopɔn bi nni hɔ. (Nnwom 14:1). Nanso nnipa dodoɔ no ara a ɛwɔ wia yi ase, ne nimdeɛ ahodoɔ nyinaa gye tom sɛ Nyame bi wɔ baabi, saa deɛ a, na biribi na ɛde saa gyidie yi aba.\nNnipa nimdeɛ mu no biribi ara a nnipa adwene bɛtumi adwene no na ɛsɛ sɛ ɛwɔ hɔ. Wia yi ase biribi kɛseɛ a nnipa adwene tumi dwene yɛ Nyankopɔn. Enti sɛ nnipa adwene tumi dwene Nyankopɔn ho deɛ a, na Nyankopɔn wɔ hɔ. Deɛ ɛto so mmienu no yɛ sɛdeɛ wiase asi ahyehyɛ afa. Sɛ yɛhwɛ sedeɛ wiase asi ahyehyɛ fɛfɛɛfɛ afa a, na akyinnyeɛ biara nni ho sɛ obi na ahyehyeɛ. Sɛ asase yi bɛn awia kakra bi mpo a, anka nnipa biara ntumi ntena so. Hwɛ sɛdeɛ nnipa akwa asi asisi so pɛpɛɛpɛ ma ɛmu biara yɛ n’adwuma fa. Saa nhyehyɛeɛ yi Obi na ɛhyehyeeɛ. Na saa nipa no ne Nyankopɔn.\nDeɛ ɛto so mmiensa ne sɛ, biribi ara a ɛwɔ wiase wɔ ahyaseɛ ne awieeɛ. Nanso sɛ biribi bɛtumi aba a, na ɛsɛ sɛ obi na ɛde ba anaa biribi wɔ hɔ dada na foforɔ nam so aba. Saa adwene yi kɔ kɔsi sɛ yɛbɛnya biribi a ɛnni mfiteaseɛ; na ɛno ne- Onyankopɔn.\nDeɛ ɛto so nnan ne sɛ, wiase aman nyinaa wɔ mmara bi a ɛsesɛ. Onipa bi ara nim papa ne bɔne. Bɔne bi te sɛ; awudie, atorɔ, korɔno yɛ adeɛ a obiara mpo. Nokorɛsɛm ne sɛ obi wɔ hɔ a ɔkyi saa bɔne ahodoɔ yi na ɔde saa suban yi ahyɛ nnipa akoma mu- saa nnipa no ne Onyankopɔn.\nWei nyiniaa akyi no, Twerɛ Kronkron ma yɛte aseɛ sɛ nnipa binom nnye Nyankopɔn nni. Romanfoɔ 1:25 sɛ, ‘ɛfiri sɛ wɔsesaa Nyankopɔn nokorɛ no gyee atorɔ, na wɔfɛree na wɔsom abɔdeɛ sene Ɔbɔadeɛ a wɔhira no daa no. Amen.) Twerɛ Kronkron kɔ so ka sɛ, nnipa nni anoyie biara sɛ wɔnnye Onyankopɔn anni. ‘Na ɛfiri wiasebɔ so teteete na n’adeɛ a wɔnhunu a ne ne daa tuni ne nyamesu ada adi nnoɔma a ɔyɔeɛ no ho, enti na wɔnni anoyie biara.’ (Romanfoɔ 1:20).\nNnipa nyansa ntumi nte Nyankopɔn ase nti wɔka sɛ Onyankopɔn bi nni baabi. Nokwasɛm ne sɛ, sɛ wɔgye tom sɛ Onyankopɔn wɔ hɔ a, na ɛnneɛ, na ɛsɛ sɛ wɔdi ne mmara so, na wohwehwɛ bɔnefafire firi ne nkyɛn. (Romanfoɔ 3:23, 6:23). Sɛ Nyankopɔn te ase na ɔyɛ wɔn wura a ɛsɛ sɛ yɛdi n’asɛm so. Sɛ nso ɔnte ase a, na onipa biara tumi yɛ deɛ ɔpɛ a ɔnsuro sɛ daakye atemmuo bi wɔ baabi. Ne saa nti na nnipa dodoɔ no ara agye agyinam sɛ ɔbɔadeɛ bi nni baabi. Na bias wo ho sɛ, adeɛn nti koraa na Nyanlkopɔn ho asɛm abɛyɛ dendeenden yi? ɛyɛ te a ɔte ase ntira? mmerɛ dodoɔɛ nnipa bi pɛ sɛ wɔpo no no, na ɛreda no adi sɛ Nyankopɔ te ase.\nYɛbɛyɛ den na yɛhunu sɛ Onyankopɔn te ase? Yɛn Kristofoɔ deɛ, yɛnim sɛ Nyankopɔn wɔ hɔ nti yɛne no kasa daa. ɛwom sɛ yɛnte sɛ ɔrekasa deɛ nanso yɛte no nka, yɛhu ne dɔ ne n’adom. Nnoɔma bi sisi yɛkwan mu a Nyankopɔn nkɔtoo na ɔnim. Nyankopɔn aboa yɛn wo akwan nyinaa mu a ɛsɛ sɛ yɛda n’ase. Nanso wie mu biara ntumi nsesa nnipa a wɔyɛ wɔn adwene sɛ wɔnnye Nyankopɔn nni. Ɛsɛ sɛ nnipa nyinaa gye Nyankopɔn die. (Hebrefoɔ 11:6) Nyankopɔn mu gyidie yi yɛn firi sum mu kɔ hann mu; saa hann yi mu na nnipa dodoɔ no ara nsa aka na ɛyɛ sɛ wo nso wobɔ mmɔden ba saa hann yi ho.


3 Aman+ yi na Yehowa gyaw wɔn wɔ asase no so sɛ ɔde wɔn bɛsɔ Israel ahwɛ+ no, wɔn a wɔanhu ɔko a ɛkɔɔ so wɔ Kanaan no nyinaa,+ 2 sɛnea ɛbɛyɛ a Israel awo ntoatoaso a wonhuu biribi a ɛte saa da no besua akodi na wɔanya ɔko mu osuahu. 3 Eyinom ne Filistifo+ ahene+ baanum no ne Kanaanfo+ nyinaa, ne Sidonfo+ ne Hiwifo+ a wɔte Bepɔw Lebanon+ so fi Bepɔw Baal-Hermon+ ho kosi Hamat no.+ 4 Na wɔde wɔn sɔɔ Israelfo hwɛe+ sɛ wobedi mmara a Yehowa nam Mose so de maa wɔn agyanom no so anaa.+ 5 Enti Israelfo tenaa Kanaanfo,+ Hitifo, Amorifo, Perisifo, Hiwifo, ne Yebusifo+ mfinimfini. 6 Wɔfaa wɔn mmabea waree,+ na wɔde wɔn mmabea nso maa wɔn mmabarima,+ na wɔsom wɔn anyame.+ 7 Enti Israelfo yɛɛ bɔne wɔ Yehowa ani so, na wɔn werɛ fii Yehowa wɔn Nyankopɔn+ na wɔkɔsom Baal ahoni+ ne abosonnua.+ 8 Na Yehowa abufuw dɛw hyɛɛ Israelfo+ na ɔtɔn+ wɔn hyɛɛ Mesopotamia+ hene Kusan-Risataim nsa; na Israelfo som Kusan-Risataim mfe awotwe. 9 Ɛnna Israelfo su frɛɛ Yehowa,+ enti Yehowa maa Israelfo no ogyefo+ bi a obegye wɔn. Ɔno ne Kaleb+ nua kumaa Kenas+ ba Otniel.+ 10 Yehowa honhom+ baa no so na ɔbɛyɛɛ Israel temmufo. Na bere a ofii adi kɔkoe no, Yehowa de Siria hene Kusan-Risataim hyɛɛ ne nsa na odii Kusan-Risataim so nkonim.+ 11 Afei asase no so dwoe mfe aduanan. Akyiri yi, Kenas ba Otniel wui. 12 Na ntɛm ara na Israelfo kɔɔ so yɛɛ bɔne wɔ Yehowa ani so.+ Na Yehowa maa Moab+ hene Eglon ho yɛɛ den boroo Israel so,+ efisɛ wɔyɛɛ bɔne wɔ Yehowa ani so.+ 13 Na ɔde Ammonfo+ ne Amalekfo+ nso baa wɔn so, na wokunkum Israelfo na wɔfaa mmɛ kurow+ no. 14 Na Israelfo som Moab hene Eglon mfe dunwɔtwe.+ 15 Afei Israelfo fii ase su frɛɛ Yehowa,+ enti Yehowa maa wɔn ogyefo bi. Oyi ne Gera ba Ehud,+ Benyaminni+ a ɔyɛ abenkumma no.+ Na Israelfo faa no so de ayɛyɛde kɔmaa Moab hene Eglon. 16 Na Ehud yɛɛ nkrante anofanu+ a ne tenten yɛ basafa biako. Ɔde bɔɔ n’asen wɔ n’atade ase, nifa so.+ 17 Afei ɔde ayɛyɛde no kɔmaa Moab+ hene Eglon. Ná Eglon yɛ ɔbarima a ɔso yiye. 18 Bere a ɔde ayɛyɛde+ no maa no wiei ara pɛ na ogyaa wɔn a wɔde ayɛyɛde no bae no kwan. 19 Wokoduu abopaebea a ɛwɔ Gilgal+ no, ɔsan n’akyi bɛka kyerɛɛ ɔhene no sɛ: “O ɔhene, mepɛ sɛ me ne wo ka asomsɛm bi.” Enti ɔkae sɛ: “Twɛn!” Afei wɔn a wogyina ne nkyɛn nyinaa fii adi.+ 20 Na Ehud baa ne nkyɛn bere a ne nkutoo te n’abansoro pia mu, baabi a ɛhɔ dwo no. Na Ehud ka kyerɛɛ no sɛ: “Mewɔ asɛm bi fi Onyankopɔn hɔ ma wo.” Ɔtee saa no, ɔsɔre fii n’agua so. 21 Ɛnna Ehud de ne nsa benkum twee nkrante no fii n’ataaso wɔ ne nifa, na ɔde wɔɔ ne yam. 22 Wantwe nkrante no amfi ne yam, enti dade no ne dua no nyinaa wuraa ne yam ma srade yɛɛ ho, na tiafi dii so bae. 23 Na Ehud totoo abansoro dan no apon mu wɔ n’akyi, na ɔfaa tokuwa mu puei. 24 Na ofii adi kɔe.+ Na ne nkoa bɛhwɛe, na wohui sɛ wɔatoto abansoro apon no mu. Enti wɔkae sɛ: “Ɛbɛyɛ sɛ ɔregya n’anan+ wɔ pia mu hɔ.” 25 Wogyinaa hɔ kyɛe. Afei na wɔn ani awu, efisɛ obiara ammue pia no apon no. Enti wɔfaa safe buei, na wɔnkɔhwɛ a, wɔn hene na ɔda fam tim a wawu yi! 26 Bere a wɔda so gyinagyina hɔ no, na Ehud kɔ dedaadaw. Oguan kɔfaa abopaebea+ hɔ kɔɔ Seira. 27 Oduu hɔ no, ofii ase hyɛn abɛn+ wɔ Efraim+ bepɔw no so, na odii Israelfo no anim ne wɔn sian fii bepɔw no so. 28 Na ɔka kyerɛɛ wɔn sɛ: “Munni m’akyi+ efisɛ Yehowa de mo atamfo Moabfo no ahyɛ mo nsa.”+ Enti wodii n’akyi, na wɔko faa Yordan asutwaree+ no siw Moabfo no kwan, na wɔamma obiara amfa hɔ. 29 Saa bere no wokunkum Moab mmarima akantinka+ ahoɔdenfo bɛyɛ mpem du;+ obiako mpo antumi anguan.+ 30 Saa da no, Israel dii Moab so nkonim, na asase no so dwoe mfe aduɔwɔtwe.+ 31 N’akyi no, Anat ba Samgar+ nso gyee Israelfo fii Filistifo+ nsam, na ɔde poma a wɔde ka anantwi kokunkum mmarima ahansia.+


Yesaia 56 | Intanɛt So Bible| Wiase Foforɔ Nkyerɛaseɛ\nAhɔho ne mmarima a wɔasa wɔn no benya nhyira (1-8)\nAman nyinaa mpaebɔ fie (7)\nAwɛmfo anifuraefo ne nkraman mum (9-12)\n56 Nea Yehowa aka ni: “Mummu atɛntrenee+ na monyɛ adetrenee.Efisɛ ɛrenkyɛ, me nkwagye bɛbaNa meyi me trenee adi.+ 2 Anigye ne onipa a odi eyinom so,Ne onipa dasani a okura mu denneennen,Na odi Homeda a ongu ho fĩ,+Na ɔhwɛ ne nsa yiye na wanyɛ bɔne biara. 3 Ɔhɔho a waba Yehowa nkyɛn no,+ ɛnsɛ sɛ ɔka sɛ,‘Sɛnea ɛte biara Yehowa beyi me afi ne nkurɔfo mu.’ Na ɛnsɛ sɛ ɔbarima a wɔasa no ka sɛ, ‘Hwɛ! Meyɛ dua a awu.’” 4 Efisɛ nea Yehowa aka akyerɛ mmarima a wɔasa wɔn a wodi me homeda na wɔpaw nea mepɛ na wokura m’apam mu denneennen ni: 5 “Mɛma wɔn nkaedum ne edin wɔ me fi ne m’afasu mu,Biribi a ɛsen mma mmarima ne mma mmea. Mɛma wɔn edin a ɛwɔ hɔ daa,Nea ɛrensɛe da. 6 Na ahɔho a wɔaba Yehowa nkyɛn sɛ wɔrebɛsom noNa wɔadɔ Yehowa din,+Na wɔayɛ n’asomfo,Wɔn a wodi Homeda a wongu ho fĩNa wokura m’apam mu denneennen nyinaa no, 7 Me nso mede wɔn bɛba me bepɔw kronkron no so+Na mama wɔadi ahurusi wɔ me mpaebɔ fi. Wɔn hyew afɔre ne wɔn afɔre ahorow nyinaa, wobegye wɔ m’afɔremuka so. Na wɔbɛfrɛ me fi mpaebɔ fi ama aman nyinaa.”+ 8 Nea Awurade Tumfo Yehowa a ɔreboaboa Israelfo a wɔahwete ano no+ aka ni: “Mɛboaboa nnipa foforo ano aka ne nkurɔfo a maboaboa wɔn ano dedaw no ho.”+ 9 Wuram mmoa nyinaa, kwae mu mmoa nyinaa,Mommra mmedidi.+ 10 N’awɛmfo yɛ anifuraefo.+ Wɔn mu biara nnim nea ɛrekɔ so.+ Wɔn nyinaa yɛ nkraman mum; wontumi mpow.+ Wɔhome hahyeehahyee, na wɔdeda hɔ; nea wɔpɛ ara ne sɛ wɔbɛtɔ nko. 11 Wɔyɛ nkraman a wɔpɛ aduan paa;*Wodidi a wɔmmee. Na wɔyɛ nguanhwɛfo a wonni ntease.+ Obiara afa ɔno ara ne kwan so;Wɔn mu biara pɛ mfaso bɔne, na wɔka sɛ: 12 “Mommra, momma memfa nsã* kakra mmra,Na momma yɛnwe nsã.*+ Ɔkyena bɛyɛ sɛ nnɛ; ɛbɛyɛ dɛ koraa akyɛn nnɛ!”\n^ Anaa “nkraman a wɔn kra yɛ den.”\n^ Anaa “nsã a ɛbow.”


Kɔ So Hyɛ Wo Ne Yehowa Abusuabɔ Mu Den Bere a Woresom Wɔ Ɔman Foforo So | Adesua\nKENKAN WƆ Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Czech Dangme Danish Digor Dutch Ecuadorian Sign Language Efik English Estonian Ewe Fijian Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe (North Central) Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Portuguese Sign Language Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\n“Mede wo nsɛm asie me koma mu.”—DW. 119:11.\nNNWOM: 142, 92\nDɛn na ɛboaa Daniel ne Dwom 119 no kyerɛwfo ma wotumi kɔɔ so hyɛɛ wɔne Yehowa abusuabɔ mu den?\nWɔn a wɔresom wɔ aman foforo so no bɛyɛ dɛn akɔ so ahyɛ wɔne Yehowa abusuabɔ mu den?\nSɛ awofo ne wɔn mma resom wɔ ɔman foforo so a, dɛn na wobetumi ayɛ de atete wɔn mma ama wɔne Yehowa anya abusuabɔ pa?\n1-3. (a) Ɛmfa ho sɛnea yɛn nsɛm tebea te biara no, dɛn na ɛsɛ sɛ yɛma ɛho hia yɛn paa? (b) Nsɛnnennen bɛn na wɔn a wɔresua kasa foforo hyia, na nsɛmmisa bɛn na wei de ba? (Hwɛ mfonini a ɛwɔ adesua yi mfiase no.)\nƐNNƐ, Yehowa Adansefo mpempem pii ayere wɔn ho reboa ama anisoadehu a ɛka sɛ wɔbɛka asɛmpa no akyerɛ “aman ne mmusuakuw ne kasa ne nkurɔfo nyinaa” no aba mu. (Adi. 14:6) Woka wɔn a wɔresua kasa foforo no ho anaa? Woyɛ ɔsɛmpatrɛwfo, anaa woresom wɔ ɔman bi a wohia mmoa so, anaa woafi ase rekɔ asafo nhyiam wɔ asafo bi a ɛwɔ wo man mu a wɔka kasa foforo mu?\n2 Onyankopɔn asomfo de, ɛsɛ sɛ yɛma yɛne Yehowa abusuabɔ ho hia yɛn. Saa ara na ɛsɛ sɛ yɛhwɛ sɛ yɛn abusuafo nso ne Yehowa ntam yɛ papa. (Mat. 5:3) Ɛtɔ da a, esiane sɛ yenni adagyew nti, ebetumi ayɛ den ama yɛn sɛ yebegye bere asua ade yiye. Nanso, wɔn a wɔresom wɔ aman foforo so no de, wɔsan hyia nsɛnnennen foforo ka ho.\n3 Kasa foforo a wɔn a wɔresom wɔ aman foforo so no resua da nkyɛn a, ɛsɛ sɛ daa wosua honhom fam nneɛma a emu dɔ nso. (1 Kor. 2:10) Wɔbɛyɛ dɛn ayɛ saa bere a wɔnte kasa a wɔka wɔ asafo nhyiam ase no yiye? Na adɛn nti na ɛsɛ sɛ Kristofo a wɔyɛ awofo bɔ mmɔden sɛ wɔbɛma Onyankopɔn Asɛm no adu wɔn mma komam?\nBIRIBI A EBETUMI ASƐE YƐNE YEHOWA ABUSUABƆ\n4. Dɛn na ebetumi asɛe yɛne Yehowa abusuabɔ? Ma ɛho nhwɛso.\n4 Sɛ ɛyɛ den sɛ yɛbɛte Onyankopɔn Asɛm no ase wɔ kasa foforo mu a, ebetumi asɛe yɛne Yehowa abusuabɔ. Afeha a ɛto so nnum A.Y.B. no, bere a Nehemia hui sɛ Yudafo a wofi Babilon bae no mma no bi ntumi nka Hebri kasa no, ɛhaw no paa. (Kenkan Nehemia 13:23, 24.) Esiane sɛ na saa mmofra no nte Onyankopɔn Asɛm no ase nti, na abusuabɔ a wɔne Onyankopɔn ne Onyankopɔn nkurɔfo wɔ no resɛe.—Neh. 8:2, 8.\n5, 6. Dɛn na awofo bi a wɔresom wɔ asafo a wɔka ɔman foforo so kasa mu ahu, na dɛn na ɛde ɔhaw a ɛte saa aba?\n5 Awofo bi a wɔyɛ Kristofo a wɔresom wɔ asafo a wɔka ɔman foforo so kasa mu ahu sɛ, nokware no ho anigye a wɔn mma wɔ ano abrɛ ase. Nea ɛde ɔhaw yi aba ne sɛ, sɛ mmofra no kɔ Ahenni Asa so a, wɔnte nea wosua wɔ hɔ no ase yiye, enti ɛnka wɔn koma papa. Pedro  ne n’abusua tu fii South America kɔɔ Australia. Ɔkae sɛ: “Sɛ yɛretie Onyankopɔn asɛm a, ɛsɛ sɛ etumi ka yɛn koma.”—Luka 24:32.\n6 Sɛ yɛkenkan asɛm bi wɔ kasa a yɛte ase yiye mu a, ɛka yɛn koma paa sen sɛ yɛbɛkenkan wɔ kasa foforo mu. Afei nso, esiane sɛ ɛyɛ den sɛ yɛne afoforo bɛbɔ nkɔmmɔ wɔ kasa foforo no mu nti, yɛn abam betumi abu, na ɛbɛka yɛne Yehowa abusuabɔ. Enti bere a yɛpɛ sɛ yɛkɔ so tena asafo a wɔka ɔman foforo so kasa mu no, ɛsɛ sɛ yɛbɔ yɛne Yehowa abusuabɔ nso ho ban.—Mat. 4:4.\nWƆBƆƆ WƆNE YEHOWA ABUSUABƆ HO BAN\n7. Dɛn na Babilonfo yɛe sɛnea ɛbɛyɛ a Daniel begye wɔn amammerɛ ne wɔn som atom?\n7 Bere a wɔde Daniel ne ne nnamfonom no kɔɔ nkoasom mu wɔ Babilon no, Babilonfo no yɛɛ nea wobetumi biara sɛ wɔbɛma wɔagye wɔn amammerɛ atom. Ɛno nti wɔkyerɛɛ wɔn ‘Kaldeafo kasa.’ Afei nso, ahemfie panyin a na ɔhwɛ wɔn so no de Babilonfo din totoo wɔn. (Dan. 1:3-7) Edin a wɔde too Daniel no fa Bel ho. Bel yɛ Babilonfo nyame titiriw. Ɛbɛyɛ sɛ na Ɔhene Nebukadnesar pɛ sɛ Daniel gye di sɛ Babilonfo nyame no abrɛ Daniel Nyankopɔn Yehowa ase.—Dan. 4:8.\n8. Bere a Daniel wɔ obi man so no, dɛn na ɛboaa no maa ɔne Yehowa abusuabɔ mu kɔɔ so yɛɛ den?\n8 Ɛwom sɛ wɔmaa Daniel ɔhene nnuan sɛ onni de, nanso ‘osuaee ne komam’ sɛ ‘ɔrengu ne ho fĩ.’ (Dan. 1:8) Bere a Daniel wɔ obi man so no, esiane sɛ ɔkɔɔ so suaa ‘nhoma kronkron’ no wɔ ne kurom kasa mu nti, ɛboaa no maa ɔne Yehowa abusuabɔ mu kɔɔ so yɛɛ den. (Dan. 9:2) Ɛno nti, bere a wɔde no kɔɔ Babilon akyi bɛyɛ mfe 70 no, na wɔda so ara de ne Hebri din Daniel na ɛfrɛ no.—Dan. 5:13.\n9. Sɛnea wɔada no adi wɔ Dwom 119 no, Onyankopɔn Asɛm no kaa dwom no kyerɛwfo no sɛn?\n9 Onyankopɔn Asɛm no maa Dwom 119 kyerɛwfo no nyaa akokoduru daa ne ho adi sɛ ɔyɛ soronko. Wɔn a na wɔwɔ ahemfie no bi dii ne ho fɛw. (Dw. 119:23, 61) Nanso, ɔmaa Onyankopɔn asɛm kaa ne koma yiye.—Kenkan Dwom 119:11, 46.\nKƆ SO HYƐ WO NE YEHOWA ABUSUABƆ MU DEN\n10, 11. (a) Sɛ yɛresua Onyankopɔn Asɛm no a, dɛn na ɛsɛ sɛ yɛde yɛ yɛn botae? (b) Yɛbɛyɛ dɛn adu yɛn botae no ho? Kyerɛkyerɛ mu.\n10 Ebia na yɛwɔ asɛyɛde pii wɔ asafo no ne yɛn honam fam adwuma mu ma enti yenni adagyew koraa. Nanso, ɛsɛ sɛ yɛn nyinaa gye bere sua ade na yɛyɛ abusua som nso. (Efe. 5:15, 16) Sɛ yɛresua ade a, ɛnsɛ sɛ yɛde yɛ yɛn botae sɛ yebesua nkratafa dodow bi anaasɛ yebesua mmuae a yɛbɛma wɔ asafo nhyiam ase. Mmom, ɛsɛ sɛ yɛde yɛ yɛn botae sɛ yɛbɛma Onyankopɔn Asɛm no aka yɛn koma na ahyɛ yɛn gyidi den.\n11 Sɛ yebetumi adu yɛn botae no ho a, ehia sɛ yɛkari pɛ. Sɛ yɛresua ade a, ɛnsɛ sɛ yedwen nea yɛde bɛboa afoforo nkutoo ho, na mmom ɛsɛ sɛ yedwen nea yɛde bɛboa yɛn ankasa ho nso. (Filip. 1:9, 10) Ɛsɛ sɛ yehu sɛ, sɛ yɛresua nea yɛbɛka wɔ asɛnka mu, mmuae a yɛbɛma wɔ asafo nhyiam ase, anaa nea yɛbɛka wɔ ɔkasa bi a yɛbɛma mu a, ɛnkyerɛ sɛ yɛn ankasa de nea yɛrekenkan no bɛyɛ adwuma. Mfatoho bi ni: Ɛwom sɛ obi a ɔnoa aduan di kan ka aduan no hwɛ ansa na ɔde akɔma afoforo de, nanso aduan nkakrankakra a ɔka hwɛ no ara rentumi mmee no. Sɛ ɔpɛ sɛ onya apɔwmuden a, ɛnde ɛsɛ sɛ ɔno ankasa noa aduan a ahoɔden wom na odi. Saa ara na yɛn nso, sɛ yɛpɛ sɛ yɛne Yehowa abusuabɔ mu yɛ den a, ɛsɛ sɛ yesua Bible no daa. Sɛ yesua ade dwinnwen ho saa a, ɛbɛboa yɛn ankasa.\n12, 13. Wɔn a wɔsom wɔ asafo a wɔka ɔman foforo so kasa mu no ahu sɛ, sɛ wosua ade daa wɔ wɔn kurom kasa mu a, ɛboa wɔn paa. Adɛn ntia?\n12 Wɔn a wɔresom wɔ asafo a wɔka ɔman foforo so kasa mu no pii ahu sɛ, sɛ wosua Bible daa wɔ ‘kasa a wɔde woo wɔn’ mu a, ɛboa wɔn paa. (Aso. 2:8) Asɛmpatrɛwfo a wɔreyɛ ɔsom adwuma no wɔ aman foforo so no mpo ahu sɛ, ntease kakra a wonya wɔ asafo nhyiam ase no nkutoo remmoa wɔn mma wɔn gyidi nkɔ so nyɛ den.\n13 Alain asua Persia kasa bɛyɛ mfe nwɔtwe ni. Ɔka sɛ: “Sɛ meresua nneɛma a yebesusuw ho wɔ asafo nhyiam ase wɔ Persia kasa mu a, ɛyɛ a mede m’adwene si kasa no so mmom. Esiane sɛ mede m’adwene si kasa no a mepɛ sɛ mete no yiye so nti, Onyankopɔn Asɛm no a meresua no nka me koma yiye. Ɛno nti na migye bere sua Bible no ne asafo nhoma ahorow wɔ me kurom kasa mu no.”\nDU WO MMA KOMA MU\n14. Dɛn na ɛsɛ sɛ awofo yɛ, na adɛn ntia?\n14 Ɛsɛ sɛ awofo a wɔyɛ Kristofo bɔ mmɔden sɛ wɔde nkakrankakra bɛma Onyankopɔn Asɛm no adu wɔn mma koma ne wɔn adwene mu. Serge ne ne yere Muriel somee wɔ asafo bi a wɔka ɔman foforo so kasa mu bɛboro mfe mmiɛnsa. Wohui sɛ wɔn babarima a wadi mfe 17 no anni nnye asɛnkakɔ ne asafo nhyiam ho. Muriel kae sɛ: “Sɛ woka sɛ ɔmma yɛnkɔka asɛm no wɔ kasa foforo mu pɛ a, na ne bo afuw. Nanso, kan no na n’ani gye ho sɛ ɔbɛka asɛmpa no wɔ Franse kasa mu. Ɛno ne yɛn kurom kasa.” Serge nso kae sɛ: “Bere a yehui sɛ kasa foforo no mma yɛn babarima no nnya nkɔso wɔ Yehowa som mu no, yɛsan kɔɔ asafo a na yɛwom no.”\nMommɔ mmɔden sɛ mobɛma Onyankopɔn Asɛm no adu mo mma komam (Hwɛ nkyekyɛm 14, 15)\n15. (a) Nneɛma bɛn na ɛbɛma awofo bi asan akɔ asafo a wɔka kasa a wɔn mma te ase yiye mu? (b) Afotu bɛn na Deuteronomium 6:5-7 de ma awofo?\n15 Nneɛma bɛn na ebetumi ama awofo bi asan akɔ asafo a wɔka kasa a wɔn mma te ase yiye mu? Nea edi kan, ɛsɛ sɛ wosusuw ho hwɛ sɛ wobenya bere ne ahoɔden a ɛbɛma wɔde Yehowa ho dɔ adua wɔn mma koma mu na bere koro no ara wɔakyerɛ wɔn kasa foforo no. Nea ɛto so mmienu, ebia wobehu sɛ wɔn mma ani nnye ho sɛ wɔbɛkɔ asɛnka, asafo nhyiam, anaasɛ wɔn ani nnye ho sɛ wɔbɛkɔ so atena asafo a wɔka ɔman foforo so kasa no mu. Ɛba saa a, ebia awofo a wɔyɛ Kristofo no besusuw ho sɛ wɔbɛsan akɔ asafo a wɔka kasa a wɔn mma no te ase yiye mu kosi sɛ wɔn mma no ase betim wɔ nokware no mu.—Kenkan Deuteronomium 6:5-7.\n16, 17. Awofo binom a wɔresom wɔ asafo a wɔka ɔman foforo so kasa mu atumi akyerɛkyerɛ wɔn mma Yehowa ho ade. Ɔkwan bɛn na wɔfaa so yɛɛ saa?\n16 Ɛwom sɛ awofo binom ne wɔn mma wɔ asafo ne akuw a wɔka ɔman foforo so kasa mu de, nanso wɔafa akwan ahorow bi so de wɔn kurom kasa kyerɛkyerɛ wɔn mma. Charles yɛ agya a ɔwɔ mmabea baasa a wɔadi fi mfe 9 kosi 13. Wɔwɔ kuw bi a wɔka Lingala kasa mu. Ɔka sɛ: “Yesii gyinae sɛ, sɛ yɛne yɛn mma no resua ade anaasɛ yɛreyɛ abusua som a, yɛbɛyɛ no wɔ yɛn kurom kasa mu. Nanso, ɛyɛ a yɛde Lingala kasa bobɔ asɛm a yɛbɛka no so, na ɛno nso na yɛde di agorɔ sɛnea ɛbɛyɛ a yɛn mma no betumi asua Lingala kasa no a ɛrenyɛ wɔn den.”\nMommɔ mmɔden sɛ mubesua kasa a wɔka wɔ baabi a mote no, na momma mmuae wɔ asafo nhyiam ase (Hwɛ nkyekyɛm 16, 17)\n17 Kevin yɛ agya bi a ɔwɔ mmabea baanu a baako adi mfe nnum, ɛnna baako nso adi mfe nwɔtwe. Wɔwɔ asafo a wɔka ɔman foforo so kasa mu. Esiane sɛ mmofra no nte kasa no yiye nti, Kevin ayɛ biribi a ɔde boa wɔn. Kevin ka sɛ: “Me ne me yere ne yɛn mmabea no sua ade wɔ Franse kasa a ɛyɛ yɛn kurom kasa mu. Yesii gyinae nso sɛ, bosome biara yɛbɛkɔ asafo nhyiam baako wɔ Franse kasa mu, na yɛde akwamma bere nso kɔ ɔmantam nhyiam a wɔyɛ wɔ yɛn kurom kasa mu.”\n18. (a) Nnyinasosɛm bɛn na ɛwɔ Romafo 15:1, 2 a ebetumi aboa wo ama woahu nea woyɛ a ɛbɛboa wo mma paa? (b) Nyansahyɛ ahorow bɛn na awofo binom de ama a ebetumi aboa wo? (Hwɛ awiei asɛm no.)\n18 Nokwasɛm ne sɛ, ɛyɛ abusua biara asɛyɛde sɛ wɔbɛyɛ nea ɛbɛboa wɔn mma ma wɔne Yehowa anya abusuabɔ pa.  (Gal. 6:5) Muriel a yɛadi kan afa n’asɛm aka no ka sɛ, ɔne ne kunu de nea wɔn ani gye ho too nkyɛn, na wɔyɛɛ nea ɛbɛboa wɔn babarima no ama ne gyidi ayɛ den. (Kenkan Romafo 15:1, 2.) Sɛ Serge dwen gyinae a wosii no ho a, otumi hu sɛ wosii gyinae pa. Ɔkae sɛ: “Bere a yɛsan kɔɔ asafo a wɔka Franse kasa mu no, yɛn babarima no gyidi yɛɛ den, na ɔbɔɔ asu. Seesei ɔyɛ daa kwampaefo. Ɔpɛ sɛ ɔsan kɔboa kuw bi a wɔka ɔman foforo so kasa mpo!”\nMA ONYANKOPƆN ASƐM NNA WO KOMA SO\n19, 20. Dɛn na yɛbɛyɛ de akyerɛ sɛ yɛn ani gye Onyankopɔn Asɛm no ho?\n19 Esiane sɛ Yehowa dɔ nnipa nti, wama yɛanya n’Asɛm Bible no bi wɔ kasa ɔhaha pii mu sɛnea ɛbɛyɛ a ‘nnipa ahorow nyinaa benya nokware no ho nimdeɛ a edi mũ.’ (1 Tim. 2:4) Onim sɛ, sɛ nnipa betumi anya wɔn honhom fam ahiade a, ɛsɛ sɛ wɔkenkan Bible no wɔ kasa a wɔte ase yiye mu.\n20 Sɛnea yɛn nsɛm tebea te biara, ɛsɛ sɛ yesi yɛn bo sɛ yebesua honhom fam nneɛma a emu dɔ. Sɛ yesua Kyerɛwnsɛm no daa wɔ kasa a yɛte ase yiye mu a, yɛn ankasa ne Yehowa abusuabɔ mu bɛyɛ den, na saa ara nso na yɛn abusuafo ne Yehowa ntam bɛyɛ papa. Yɛyɛ saa a, na ɛkyerɛ sɛ yɛde Onyankopɔn nsɛm asie yɛn koma mu ampa.—Dw. 119:11.\n^  (nkyekyɛm 18) Sɛ wopɛ sɛ wuhu Bible mu nnyinasosɛm a ebetumi aboa w’abusua a, hwɛ asɛm a wɔato din “Mmofra a Wɔtete Wɔn Wɔ Amannɔne—Emu Nsɛnnennen ne Mfaso Ahorow” a ɛwɔ October 15, 2002, Ɔwɛn-Aban mu no.\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM October 2016\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM October 2016


KENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Georgian German Greek Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Korean Lingala Lithuanian Malagasy Maltese Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Sinhala Slovak Slovenian Spanish Swahili Swedish Tagalog Thai Tigrinya Tsonga Tswana Turkish Twi Ukrainian Xhosa Zulu\nAsɛm no yɛɛ Christina nwonwa! Ná wanya rɔba bag tuntum bi a sika pii wom—sika a ne dodow boro ne mfe 20 akatua! Na onim ne wura. Dɛn na ɛsɛ sɛ ɔyɛ? Dɛn na anka wobɛyɛ? Wo mmuae bɛkyerɛ adwene a wowɔ wɔ nokwaredi ho ne sɛnea woayɛ w’adwene sɛ wode bɛbɔ wo bra.\nDɛn ne abrabɔ gyinapɛn ahorow? Ɛyɛ su a yɛda no adi wɔ abrabɔ mu a yegyina so bu biribi sɛ eye anaa enye. Ebetumi ayɛ bɔne fafiri, nokwaredi, ahofadi, ɔdɔ, obu a yɛwɔ ma nkwa, ne ahosodi. Enti yɛn gyinapɛn ahorow ka yɛn nneyɛe, yɛn ahiade, yɛne afoforo abusuabɔ, ne afei akwankyerɛ a yɛde ma yɛn mma. Ɛmfa ho hia a abrabɔ gyinapɛn ho hia no, kɔ ara na ɛrekɔ fam.\nABRABƆ GYINAPƐN A ƐREKƆ FAM\nWɔ afe 2008 mu no, nhwehwɛmufo a wɔwɔ United States no bisabisaa mmabun pii ma wɔkyerɛɛ wɔn adwene wɔ abrabɔ gyinapɛn ho. David Brooks kae wɔ The New York Times mu sɛ, “Nea ɛyɛ awerɛhow ne sɛ, nsɛm a wɔka wɔ abrabɔ gyinapɛn ho ne adwene a wɔwɔ wɔ ho no nye koraa.” Wɔn mu pii tee nka sɛ mmonnaato ne awudi yɛ bɔne, nanso “ɛno akyi no, sɛ́ ɛteɛ anaa ɛnteɛ sɛ wɔbɛnom nsã aka kar, wobewia sukuu sɔhwɛ mu, anaa wɔbɛfa wɔn hokafo akyi no de, wonnwen ho koraa.” Nea ababaa bi kae ne sɛ, “Sɛ́ biribi teɛ anaa ɛnteɛ no mfa me ho.” Afoforo nso kae sɛ: ‘Yɛ nea wo ho bɛtɔ wo, ɛnyɛ nea ɔmanfo bɛka.’ So adwene a ɛte saa teɛ?\nKoma a etumi ma yɛda ɔdɔ ne ayamhyehye kɛse adi no nso betumi ayɛ ‘okontomponi a ne ho yɛ ahometew.’ (Yeremia 17:9) Awerɛhosɛm yi da adi wɔ sɛnea abrabɔ gyinapɛn resesa no mu—Bible aka ho asɛm dedaw. Ɛka sɛ, “Nna a edi akyiri mu no, nnipa bɛyɛ pɛsɛmenkominya, adifudepɛ, ahohoahoa, ne ahantan,” ne “wɔn a wonni tema [na] wɔyɛ keka.” Afei nso, “wobekyi papa” na “wɔadɔ anigyede asen Onyankopɔn.”—2 Timoteo 3:1-5, Good News Translation.\nƐsɛ sɛ nokwasɛm ahorow yi boa ma yɛhwehwɛ yɛn komam sen sɛ yɛde yɛn ho bɛto so kɛkɛ! Nokwarem no, Bible ka no pen sɛ: “Nea ɔde ne ho to n’ankasa koma so yɛ ɔkwasea.” (Mmebusɛm 28:26) Sɛ yɛn koma no bedi aboa yɛn a, gye sɛ yɛde abrabɔ pa gyinapɛn dua mu. Ɛhe na yebetumi anya gyinapɛn ahorow a ɛte saa? Nnipa pii de wɔn ho to Bible no so, efisɛ ɛyɛ nokware na nea ɛka biara ba mu.\nABRABƆ GYINAPƐN A YEBETUMI DE YƐN HO ATO SO!\nSɛnea Bible gyinapɛn te no ma yehu sɛ wɔyɛ maa nnipa. Susuw nhwɛso kakra yi ho hwɛ—ɔdɔ, ayamye, ne nokwaredi.\nƆdɔ a wɔda no adi kyerɛ afoforo.\nNhoma bi ka sɛ, “Sɛ wodɔ afoforo a, w’ani begye bere nyinaa.” Akyinnye biara nni ho sɛ, nnipa nyinaa hia ɔdɔ. Sɛ ɔdɔ nni hɔ a, yɛrennya anigye ankasa.—Engineering Happiness—A New Approach for Building a Joyful Life.\nNea Bible ka: “Monhyɛ ɔdɔ, efisɛ ɛyɛ koroyɛ hama a ɛyɛ pɛ.” (Kolosefo 3:14) Bible kyerɛwfo koro no ara kae sɛ: “Sɛ . . . minni dɔ a, mensɛ hwee.”—1 Korintofo 13:2.\nƆdɔ a ɛte saa no nyɛ ɔbea ne ɔbarima nna anaa nkate bi kɛkɛ; mmom ɛwɔ nnyinaso ankasa. Ɛyɛ ɔdɔ a ɛkanyan yɛn ma yɛboa ɔhɔho a ade ahia no, a yɛnhwɛ kwan sɛ yebenya akatua. Yɛkenkan wɔ 1 Korintofo 13:4-7 sɛ: “Ɔdɔ wɔ abodwokyɛre na ne yam ye. Ɔdɔ nyɛ ahoɔyaw, entu ne ho, ɛnhoman, ɛnyɛ ade a ɛnsɛ, ɛnhwehwɛ nea n’ankasa hia, ne bo nhaw no. Ɛmfa bɔne nhyɛ ne mu. Enni nea ɛnteɛ ho ahurusi, na mmom edi nokware ho ahurusi. Ɛtɔ ne bo ase biribiara mu, . . . egyina biribiara ano.”\nSɛ ɔdɔ nni abusua mu a, emufo nyinaa hu amane, titiriw mmofra no. Ɔbea bi a wɔfrɛ no Monica kyerɛwee sɛ bere a na ɔyɛ abofra no, ɔfaa aninyanne ne yawdi mu, na wɔtoo no mmonnaa nso. Ɔkae sɛ, “Ná obiara nnɔ me, na na minni anidaso biara.” Afei bere a odii mfe 15 no, otu kɔtenaa ne nananom a wɔyɛ Yehowa Adansefo nkyɛn.\nMonica kae sɛ, “Ɛwom sɛ mefɛre ade de, nanso mfe abien a me ne wɔn tenae no, wɔkyerɛɛ me sɛnea mɛda ɔdɔ adi na makyerɛ afoforo ho anigye. Wɔboaa me ma mebɛyɛɛ ababaa a obiara bu no.” Seesei Monica anya aware pa, na ɔne ne kunu ne ne mma baasa no ka Bible mu asɛm kyerɛ afoforo de da ɔdɔ adi kyerɛ wɔn.\nAde pɔtẽẽ bi a ɛnna adi, nanso ɛko tia ɔdɔ ne wiase ahonyade—adwene a ɛne sɛ, wunya wo ho na wugye w’ani a, ɛno na ɛkyerɛ sɛ woabɔ bra. Nanso, nhwehwɛmu ahorow a wɔayɛ kyerɛ sɛ, sɛ yebenya anigye a, ennyina sika pii so. Nokwarem no, nnipa a wɔde wɔn adwene nyinaa si ahonyade so no refrɛfrɛ awerɛhow, sɛnea Bible kyerɛ no. Ɔsɛnkafo 5:10 ka sɛ: “Nea ɔpɛ dwetɛ no, dwetɛ mmee no, na nea ɔpɛ adedodow nso, ahonyade mmee no. Eyi nso yɛ ahuhude.” Bio nso, Bible ka sɛ: “Mommma sikanibere mmma mo asetena mu.”—Hebrifo 13:5.\nKuw bi a wɔwɔ California Sukuupɔn mu wɔ Berkeley, United States kyerɛwee sɛ: “Sɛ wubetumi akɔ sotɔɔ mu akɔtɔ anigye a wuhia wo nkwa nna nyinaa a, anka wompɛ? Eyi nyɛ aseresɛm kɛkɛ—efisɛ biribiara a wobɛtɔ no, wotɔ ma obi.” Ɛkyerɛ dɛn? Sɛ yɛma afoforo ade a, yɛn ani gye sen sɛ yebegye afi wɔn hɔ.—The Greater Good Science Center.\nNea Bible ka: “Ɔma mu wɔ anigye pii sen ogye.”—Asomafo Nnwuma 20:35.\nMpɛn pii no, nea yɛde ma a eye sen biara—nea mfaso wɔ so paa—ne sɛ yebetu yɛn ho ama de yɛn bere ne yɛn ahoɔden aboa afoforo. Sɛ nhwɛso no, ɔbea bi a wɔfrɛ no Karen huu mmea baasa—obi ne ne mmabea baanu—sɛ wɔte kar bi a wɔabue so mu. Na ɛsɛ sɛ maame no ne ne babea biako kɔfa wimhyɛn; nanso na wɔn kar asɛe na na taksi a wɔretwɛn no nso mma ntɛm. Ɛwom sɛ efi baabi a wogyina hɔ rekɔ wimhyɛn gyinabea no begye simma 45 de, nanso Karen kae sɛ ɔde wɔn bɛkɔ. Wɔpenee so. Karen resan aba no, ohuu maame no babea biako no sɛ ɔda so ara retwɛn wɔ ne kar no mu.\nƆbea no kae sɛ, “Me kunu nam kwan so reba.”\nKaren nso kae sɛ, “Ɛnde ɛyɛ asɛm pa. Merekɔyɛ adwuma bi wɔ m’Ahenni Asa so anaa m’asɔredan ho.”\nƆbea no bisae sɛ, “Woyɛ Yehowa Dansefo?”\nKaren buae sɛ, “Yiw.” Ɛno akyi no wɔbɔɔ nkɔmmɔ kakra.\nAdapɛn kakraa bi akyi no, Karen nsa kaa krataa bi. Krataa no fã bi ka sɛ: “Me ne me maame werɛ mfii mmoa a wode maa yɛn no. Wo nti, wimhyɛn no antu annyaw yɛn! Me nuabea no kae sɛ woyɛ Yehowa Dansefo, na ama yɛate biribiara ase. Me maame yɛ Yehowa Dansefo, na me na magyae. Nanso, ɛrenkyɛ koraa mɛsan afi ase!” Karen ani gyei paa sɛ otumi boaa ne mfɛfo gyidifo baanu. Ɔkae sɛ, “Misui.”\nNhoma kyerɛwfo Charles D. Warner kae sɛ: “Biribi a ɛyɛ nwonwa . . . wɔ asetenam ne sɛ, bere a yɛreboa afoforo no, yɛn ankasa na yenya so mfaso.” Eyi te saa efisɛ Onyankopɔn ammɔ nnipa sɛ wɔnyɛ pɛsɛmenkominya, na mmom sɛ wɔnna ne su ahorow a ɛsom bo no bi adi.—Genesis 1:27.\nSɛ ɔman bi bedi yiye a, ehia sɛ emufo da saa su yi adi. Nokware a wonni ma ehu ka ɔmanfo, ɛma wonnye wɔn ho nni, na wɔn abrabɔ sɛe.\nNea Bible ka: “Hena na ɔbɛsoɛ [Onyankopɔn] ntamadan mu?” Dɛn ne mmuae no? “Nea ɔnantew nokwaredi mu na . . . ɔka nokwasɛm ne komam.” (Dwom 15:1, 2) Yiw, te sɛ su ahorow a yɛasusuw ho no, nokwaredi yɛ su a yɛn ankasa yɛda no adi. Ennyina nsɛm tebea anaa mfaso bi a yebenya so.\nWokae Christina a ohuu bag a na sika wom no? Ná ɛnyɛ nea ɔpɛ ankasa ne sɛ obenya ne ho, na mmom sɛ ɔbɛsɔ Onyankopɔn ani. Enti bere a sika no wura a n’ani abere rehwehwɛ ne sika no bae no, Christina ka kyerɛɛ no sɛ wahu sika no. Ne nokwaredi no maa oguadini no ho dwiriw no. N’adwumawura nso ho dwiriw no, na akyiri yi ɔbɔɔ Christina aba so maa no dibea a ɛkyerɛ sɛ ɔwɔ ne mu ahotoso a ɛne sɛ, ɔma ɔhwɛɛ sotɔɔ hɔ nneɛma nyinaa so. Eyi ma asɛm a ɛwɔ 1 Petro 3:10 no yɛ nokware sɛ: “Nea ɔdɔ nkwa na ɔpɛ sɛ ohu nna pa no, ma ɔnto ne tɛkrɛma nnareka . . . na n’ano anka nnaadaasɛm.”\n‘NANTEW NNIPA PA KWAN SO’\nAbrabɔ ho gyinapɛn a ɛwɔ Bible mu no ma yehu sɛ yɛn Bɔfo no dɔ yɛn paa, efisɛ saa gyinapɛn ahorow no boa yɛn ma ‘yɛnantew nnipa pa kwan so.’ (Mmebusɛm 2:20; Yesaia 48:17, 18) Sɛ yedi saa akwankyerɛ no so a, na yɛn nso, yɛrekyerɛ sɛ yɛdɔ Onyankopɔn na yebenya nhyira pii. Nokwarem no, Bible hyɛ bɔ sɛ: “Fa [Onyankopɔn] kwan so, na ɔbɛma wo so na woanya asase no adi. Sɛ woyi nnebɔneyɛfo hɔ a, wubehu.”—Dwom 37:34.\nYiw, daakye a ɛyɛ anigye bɛn ara na ɛretwɛn wɔn a wɔde Bible gyinapɛn bɛbɔ wɔn bra—asetena wɔ asase a asomdwoe wɔ so na amumɔyɛsɛm biara nnim! Akyinnye biara nni ho sɛ ɛsɛ sɛ yesusuw abrabɔ gyinapɛn ahorow a Bible kyerɛkyerɛ no ho.\n“Suban Pa” Ho Abehia Paa wɔ “Wiase Nyinaa”\nNhoma bi ka sɛ, sɛ adesamma bɛkɔ so atena nkwa mu a, “ebegyina suban pa a wobegye atom de ayɛ adwuma wɔ wiase nyinaa so. Sɛ yɛbɛka a, abrabɔ ho gyinapɛn a wɔagye atom wɔ wiase nyinaa ne Mmara Pa no.” (Counseling and Values) Dɛn ne saa mmara no? Yesu Kristo na ɔkyerɛɛ saa mmara no, ɛka sɛ: “Nea mopɛ sɛ nnipa nyɛ mma mo no, mo nso monyɛ wɔn saa ara.”—Mateo 7:12, Good News Translation.\nAbrabɔ Gyinapɛn a Ɛma Yetu Mpɔn\n“Dɔ wo yɔnko sɛ wo ho.”—Marko 12:31.\n“Mommfa bɔne nntua obiara bɔne so ka.”—Romafo 12:17.\n“Sɛ obi wɔ asɛm tia ne yɔnko a, monkɔ so . . . na momfa mfirifiri mo ho korakora.”—Kolosefo 3:13.\n“Sikanibere yɛ bɔne nyinaa ntini.”—1 Timoteo 6:10.


Yehowa Adansefo Abakɔsεm ne wɔn Mmusude – 4Jehovah (Yehowa)\nYehowa Adansefo Abakɔsεm ne wɔn Mmusude\nYehowa Adansefo – abakᴐsԑm ne gyidi\nAnohyeto ahorow yi ne nnesoa a wɔde to Yehowa adansefo so no ma wɔtwe wɔnho fi nnipa ne abusua nkae ho, enti Ɔwԑn Aban Ahyehyԑde bԑyԑ wɔn biribiara wɔ wɔn asetram. Sԑ Yehowa adanseni bi bu wɔn akwankyerԑ anaa Bible mmara so a wɔpam no fi Ɔwԑn Aban Ahyehyԑde no mu. Eyi nti obiara, sԑ abusuani, anuanom ne adɔfo nyinaa ne no nkasa, wᴐn ne no ndidi na mpo wɔakyia saa nnipa.3. Wɔ nnipa bebree fam no eyi yԑ tebea ne osuahu a ԑyԑ yaw kyԑn biribiara ma mpo ԑmma wɔte nka sԑ wɔabrabɔ nni mfaso bio. Esiane saa mmara ne nhyԑ a Ɔwԑn Aban Ahyehyԑde no de to Yehowa adansefo so no ma Ɔwԑn Aban Ahyehyԑde nya Yehowa adansefo honam ne honhom fam asetra kwan so tumi, eyi nti ԑho hia kԑsԑ sԑ obi bԑyԑ nhwԑhwԑmu torodoo wɔ nea Ɔwԑn Aban Asafo no kyerԑkyerԑ ne nabakɔsԑm ansa na ɔde ne ho ato so.\nYehowa Adansefo - abakᴐsԑm ne gyidi\nHENANOM NE YEHOWA ADANSEFO? -Wᴐn Abakᴐsԑm, Gyidi Ne Amanne\n1. ϽWԐN ABAN AHYEHYԐDE NO ABAKϽSԐM:\nKarles Taze Russell (Nea ᴐde Ͻwԑn Aban Ahyehyԑde baae) wᴐwoo no wᴐ afe 1852.\nWᴐ afe 1870 no Russell suae Sekond Adventists nkyerԑkyerԑ ne amanne ahorow fii nnipa atitiriw, te sԑ George Storrs, Yonah Wendell, George Stetson ne Nelson Barbour.\nAfe 1879: Russell hyԑe ase tintimii Zion Ͻwԑn Aban ԑbᴐ Yesu Kristo mae ho daruwu (Eyi dii Ͻwԑn Aban Ahyehyԑde no anim)\nAfe 1881: Wᴐde Zion Ͻwԑn Aban kᴐkaa mmara kwan so Ahyehyԑde ahorow ho ma wogyee toom, na ԑno bԑyԑԑ Ͻwԑn Aban Bible ne Nhomawa Asafo wᴐ Pennsylvania (Watchtower Bible and Tract Society of Pennsylvania)\nAfe 1909: Woyii Ͻwԑn Aban Ahyehyԑde ahenkrow Ti (Headquaters) no kᴐe Brooklyn, New York Watch Tower Bible and Tract Society.\nAfe 1916: Owura Karles Taze Russell wui.\nAfe 1917-1942 wonyae Ͻwԑn Aban Ahyehyԑde Panyin a ᴐda ano (President) a ԑto so abien, ᴐtemmufo Yosef F Rutherford.\nWᴐ afe 1931: Wᴐpawee abodin ‘Yehowa Adansefo’.\nAfe 1942-1977 Wonyae Ͻwԑn Aban panyin a ᴐda ano a ԑto so abiԑsa a ne din de Nathan H Knorr.\nAfe 1978-1992: Wopawee Ͻwԑn Aban Panyin a ᴐto so anan, a ᴐne Frederick W. Franz.\nAfe 1992-2000 Woyii Ͻwԑn Aban so panyin a ᴐto so anum, a ᴐne Milton George Henschel.\nAfe 2000: Wᴐyԑԑ nsakrae wᴐ Ͻwԑn Aban Ahyehyԑde nhyehyԑemu:\nThis post is also available in: SpanishPortugueseCzechItalianRussianGermanBorɔfo


Timoteo I 6 - Nkwa Asem (NA-TWI) | Biblica\nTimoteo I 6 - Nkwa Asem (NA-TWI)\nTimoteo I 6\n1Ɛsɛ sɛ wɔn a wɔyɛ asomfo no nyinaa de nidi ma wɔn wuranom sɛnea ɛbɛyɛ a wɔn mu bi nkasa ntia Onyankopɔn ne yɛn nkyerɛyerɛ no. 2 Ɛnsɛ sɛ asomfo a wɔn wuranom yɛ gyidifo bu wɔn abomfiaa efisɛ, wɔn nyinaa yɛ anuanom. Mmom, ɛsɛ sɛ wɔsom wɔn som pa efisɛ, wɔn a wobenya wɔn som no ho mfaso no ne gyidifo a wɔdɔ wɔn no. 3 Ɛsɛ sɛ mokyerɛkyerɛ na moka eyinom nyinaa. Obiara a ɔbɛkyerɛkyerɛ nkyerɛkyerɛ foforo na ɔrenka nokware a ɛfa yɛn Awurade Yesu Kristo ne yɛn nyamesom ho no, 4 yɛ ɔhantani a onnim hwee. Ɔyɛ obi a ofi adwene bɔne mu gye akyinnye na ɔko nsɛm so a, ɛnam so de anibere, akasakasa, ayeyawayeyaw, nnipa ho adwemmɔne 5 ne mansotwe a efi adwene a emu nnɔ mu na nokware nni mu ba mu. Wodwen sɛ nyamesom yɛ ɔkwan bi a wɔnam so pɛ sika.\n6 Ɛyɛ nokware sɛ, sɛ obi ani sɔ nea ɔwɔ a, nyamesom ma saa onipa no yɛ ɔdefo. 7 Yɛamfa hwee amma wiase. Saa ara nso na yɛremfa hwee nkɔ. 8 Ɛno nti, sɛ yɛwɔ aduan ne ntama a, ɛno nko dɔɔso ma yɛn. 9 Wɔn a wɔpɛ sɛ wonya wɔn ho no kɔtɔ sɔhwɛ mu na ɛdan ɔhaw ma wɔn ma ɛtwe wɔn kɔ ɔsɛe mu. 10 Na sikanibere yɛ bɔne nyinaa ntini. Nnipa bi de sikanibere asi wɔn ani so denneenen nam so ama wɔapa wɔn gyidi ama awerɛhow ahyɛ wɔn koma ma.\n11 Enti, wo a woyɛ Onyankopɔn nipa, twe wo ho fi eyinom nyinaa ho. Di trenee, onyamesom pa, gyidi, ɔdɔ, boasetɔ ne odwo akyi. 12 Bɔ gyidi mu mmirikatu no ho mmɔden na pere nya nkwa a enni awiei no ma wo ho, efisɛ, saa abrabɔ yi nti na bere a wodaa wo gyidi adi wɔ adansefo bebree anim no, Onyankopɔn frɛɛ wo.\n13 Meka no Onyankopɔn a ɔma nneɛma nyinaa nkwa no ne Kristo Yesu a ɔkaa nokware wɔ Pontio Pilato anim, hyɛ wo sɛ, 14 tie mmara a mahyɛ ama wo no na di so pɛpɛɛpɛ kosi da a Yesu Kristo bɛba. 15 Onyankopɔn a wɔahyira no na ɔno yɛ Hene, Ahene mu Hene ne Awurade mu Awurade no bɛma no aba bere a ɛsɛ mu. 16 Ɔno nko na ɔwɔ hɔ daa. ɔte hann a obi ntumi mmɛn ho mu. Obiara nhuu no da na obiara nso rentumi nhu no da. Ɔno na nidi ne tumi a enni awiei wɔ no. Amen.\n17 Bɔ wiase yi mu ahonyafo kɔkɔ se, wɔmmfa wɔn ahonya nnhoahoa wɔn ho, na wɔmmfa wɔn anidaso nso nnhyɛ adehunu te sɛ ahonya mu, na mmom wɔmfa wɔn ho nto Onyankopɔn a ɛnam n’adɔe so, ɔmaa yɛn asetena mu nneɛma pa nyinaa no so. 18 Hyɛ wɔn se, wɔnyɛ papa na wɔnyɛ adefo wɔ nnwuma pa yɛ mu. Wɔnyɛ ayamye na wɔne afoforo nkyɛ. 19 Sɛ wɔyɛ saa a, wɔbɛto fapem pa ama wɔn daakye. Na wɔnam so anya asetena a ɛyɛ asetena pa.\n20 Timoteo, hwɛ nea wɔde ahyɛ wo nsa no so yiye. Twe wo ho fi ahuhusɛm ne akyinnyehunu a nnipa bi frɛ no “Nimdeɛ” no ho. 21 Nnipa bi gye tom sɛ wɔwɔ saa nimdeɛ no nam so ahwere gyidi kwan no.\nNA-TWI : Timoteo I 6


Monhyɛ Gyidi a Mowɔ Wɔ Nea Mo Ani Da So no Mu Den | Adesua\n“Gyidi ne awerɛhyem a yɛde twɛn biribi a yɛn ani da so.”—HEB. 11:1.\nNNWOM: 81, 134\nDɛn na Yehowa asomfo a wɔtenaa ase tete no yɛe a ɛmaa wɔn gyidi kɔɔ so yɛɛ den?\nNneɛma bɛn na yɛwɔ a yɛde hyɛ yɛn gyidi den?\nSɛ yɛn gyidi yɛ den a, mfaso bɛn na yebenya?\n1, 2. (a) Nsonsonoe bɛn na ɛwɔ nea nokware Kristofo ani da so ne nea nnipa a wɔwɔ Satan wiase no mu ani da so no mu? (b) Nsɛmmisa a ɛho hia bɛn na yɛrebesusuw ho?\nNOKWARE Kristofo wɔ anidaso a ɛso bi nni! Sɛ wɔasra yɛn oo, sɛ yɛka “nguan foforo” no ho oo, yɛn nyinaa hwɛ kwan sɛ yebehu Onyankopɔn mfitiase atirimpɔw no mmamu ne Yehowa din ho a wɔbɛtew. (Yoh. 10:16; Mat. 6:9, 10) Weinom ne nneɛma a ɛho hia sen biara a obi betumi ahwɛ kwan. Yɛrehwɛ kwan denneennen nso sɛ yɛn nsa bɛka akatua a Onyankopɔn ahyɛ ho bɔ a ɛne daa nkwa no. Ebinom benya wɔn de wɔ “ɔsoro foforo” no mu, na ebinom nso anya wɔn de wɔ “asase foforo” no so. (2 Pet. 3:13) Enkosi saa bere no, yɛhwɛ kwan sɛ Onyankopɔn bɛkɔ so aboa ne nkurɔfo na wakyerɛ wɔn kwan.\n2 Nnipa a wɔwɔ Satan wiase no mu nso wɔ anidaso bi, nanso wɔn adwene nsi wɔn pi sɛ wɔn nsa bɛka nea wɔrehwɛ kwan no. Sɛ nhwɛso no, nnipa ɔpepem pii hwɛ kwan sɛ wobedi loto, nanso wɔrentumi nka nsi so pi sɛ wobedi. Gyidi mapa nte saa. Ɛno de, ɛyɛ “awerɛhyem a yɛde twɛn” Kristofo anidaso no. (Heb. 11:1) Nanso ebia wubebisa sɛ, obi bɛyɛ dɛn anya awerɛhyem a ɛte saa? Sɛ wohyɛ gyidi a wowɔ wɔ nea w’ani da so no mu den a, mfaso bɛn na wubenya?\n3. Nokwasɛm bɛn na nokware Kristofo gyidi gyina so?\n3 Yɛyɛ abɔnefo, enti yɛn mu biara nni hɔ a wɔde gyidi wo yɛn. Saa ara nso na ɛnyɛ biribi a yenya bere a yɛrenyin. Sɛ obi benya Kristofo gyidi a, gye sɛ obue ne koma mu ma Onyankopɔn honhom kronkron yɛ mu adwuma. (Gal. 5:22) Bible nka sɛ Yehowa wɔ gyidi anaasɛ ohia gyidi. Esiane sɛ Yehowa yɛ ade nyinaa so tumfoɔ na ɔyɛ nyansa nyinaa wura nti, biribiara ntumi nsiw n’atirimpɔw a ɔbɛma abam kwan. Yɛn soro Agya no nim sɛ nneɛma pa a wahyɛ ho bɔ no nyinaa bɛbam, enti ɔka ho asɛm te sɛ nea abam dedaw. Ne saa nti, ɔka sɛ: “Anya aba mu!” (Kenkan Adiyisɛm 21:3-6.) Kristofo gyidi gyina nokwasɛm bi so. Ɛno ne sɛ, Yehowa yɛ “Onyankopɔn nokwafo,” na ɔma ne bɔhyɛ bam bere nyinaa.—Deut. 7:9.\nMOMMA YENSUASUA TETEFO A WƆSOM YEHOWA NO GYIDI\n4. Mmarima ne mmea anokwafo a wɔtenaa ase ansa na Kristo reba no, anidaso bɛn na na wɔwɔ?\n4 Wɔabobɔ mmarima ne mmea 16 a na wɔwɔ gyidi din wɔ Hebrifo nhoma no ti 11. Honhom kaa nea ɔkyerɛw Hebrifo nhoma no ma ɔkaa saa nnipa 16 yi ne afoforo pii ho asɛm sɛ, “wɔn gyidi dii wɔn ho adanse.” (Heb. 11:39) Ná wɔn nyinaa wɔ “awerɛhyem” sɛ Onyankopɔn bɛma ‘aseni’ a wɔhyɛɛ ne ho bɔ no aba abɛsɛe nea Satan atuatew no de aba, na wama Yehowa mfitiase atirimpɔw no abam. (Gen. 3:15) Ansa na Yesu Kristo a ɔyɛ ‘aseni’ a wɔhyɛɛ ne ho bɔ no reba abebue ɔsorokɔ ho kwan no, na saa anokwafo no awuwu. (Gal. 3:16) Nanso, esiane sɛ Yehowa bɔhyɛ bam bere nyinaa nti, wobenyan wɔn aba paradise asase so, na awiei koraa no, wɔakɔ pɛyɛ mu.—Dw. 37:11; Yes. 26:19; Hos. 13:14.\n5, 6. Dɛn na Abraham ne n’abusua de wɔn ani too so, na dɛn na wɔyɛe a ɛma wɔkɔɔ so kuraa wɔn gyidi mu denneennen? (Hwɛ mfonini a ɛwɔ adesua yi mfiase no.)\n5 Hebrifo 11:13 ka nnipa bi a wɔtenaa ase ansa na Kristo reba ho asɛm sɛ: “Gyidi mu na saa nnipa yi nyinaa wuwui a wɔanhu bɔhyɛ ahorow no mmamu, nanso wohui wɔ akyirikyiri gye toom.” Saa nnipa no mu baako ne Abraham. Yemmisa sɛ, anidaso a ɛne sɛ asetena bɛyɛ anigye wɔ ‘aseni’ a wɔhyɛɛ ne ho bɔ no nniso ase no, Abraham ma ɛtenaa n’adwenem anaa? Yesu maa saa asɛmmisa yi ho mmuae a emu da hɔ. Ɔka kyerɛɛ wɔn a na wɔsɔre tia no no sɛ: “Mo agya Abraham dii anidaso a na ɔwɔ sɛ obehu me da no mu ahurusi, na ohu dii ahurusi.” (Yoh. 8:56) Saa ara na Sara, Isak, Yakob, ne afoforo pii nso hwɛɛ Ahenni a “ne kyekyefo ne ne yɛfo ne Onyankopɔn” no kwan.—Heb. 11:8-11.\n6 Dɛn na ɛmaa Abraham ne n’abusua gyidi kɔɔ so yɛɛ den? Ɛbɛyɛ sɛ wotiee anokwafo a wɔn mfe akɔ anim asɛm, Onyankopɔn ma wonyaa anisoadehu, anaasɛ wɔkenkan tete nkyerɛwee a ɛka nokwasɛm, na ɛno ma wosuaa Onyankopɔn ho ade pii. Nea ɛho hia sen biara no, wɔamma wɔn werɛ amfi nneɛma a na wɔasua no, na mmom wɔmaa wɔn ani gyee Onyankopɔn bɔhyɛ ne n’ahwehwɛde ahorow ho, na wodwinnwen ho. Esiane sɛ na saa mmarima ne mmea yi gye di paa sɛ nea wɔn ani da so no bɛbam nti, na wɔasi wɔn bo sɛ, sɛ wohyia amanehunu mpo a, wɔbɛkɔ so adi Onyankopɔn nokware.\n7. Dɛn na Yehowa ayi ne yam de ama yɛn a ɛbɛboa yɛn ama yɛn gyidi ayɛ den, na dɛn na ɛsɛ sɛ yɛde saa nneɛma no yɛ?\n7 Yehowa ayi ne yam ama yɛn nsa aka n’Asɛm Bible no sɛnea ɛbɛboa yɛn ama yɛn gyidi akɔ so ayɛ den. Sɛ yebenya “anigye” na ‘awie yɛn yiye’ a, ɛsɛ sɛ yɛkenkan Onyankopɔn Asɛm no bere nyinaa. Sɛ ɛbɛyɛ yiye a, ɛsɛ sɛ yɛkenkan no da biara da. (Dw. 1:1-3; kenkan Asomafo Nnwuma 17:11.) Afei, ɛsɛ sɛ yesuasua Yehowa asomfo a wɔtenaa ase ansa na Kristo reba no. Saa ara nso na ɛsɛ sɛ yedwinnwen Onyankopɔn bɔhyɛ ahorow ho, na yɛyɛ nneɛma a ɔhwehwɛ fi yɛn hɔ. Yehowa nam “akoa nokwafo ne ɔbadwemma” no so ma yɛn honhom fam aduan pii. (Mat. 24:45) Sɛ yɛkyerɛ honhom fam aduan a Yehowa ma yɛn nsa ka no ho anisɔ a, yɛbɛyɛ sɛ tetefo a wɔsom Yehowa a na wɔwɔ ‘awerɛhyem a wɔde twɛn’ Ahenni ho anidaso no.\n8. Ɔkwan bɛn so na mpaebɔ hyɛ yɛn gyidi den?\n8 Ade foforo nso a ɛboae paa maa adansefo a wɔtenaa ase ansa na Kristo reba no gyidi kɔɔ so yɛɛ den ne mpaebɔ. Bere a wohui sɛ Onyankopɔn tie wɔn mpaebɔ no, wɔn gyidi yɛɛ den. (Neh. 1:4, 11; Dw. 34:4, 15, 17; Dan. 9:19-21) Yɛn nso yebetumi de yɛn haw ato Yehowa anim na yɛanya ahotoso sɛ obetie yɛn na wahyɛ yɛn den ma yɛde anigye agyina yɛn haw ano. Sɛ yenya yɛn mpaebɔ ho mmuae a, ɛhyɛ yɛn gyidi den. (Kenkan 1 Yohane 5:14, 15.) Gyidi ka honhom aba no ho, enti ehia sɛ ‘yɛkɔ so bisa’ Onyankopɔn honhom kronkron sɛnea Yesu kae sɛ yɛnyɛ no.—Luka 11:9, 13.\n9. Sɛ yɛrebɔ mpae a, henanom nso na ɛsɛ sɛ yɛbɔ bi ma wɔn?\n9 Sɛ yɛbɔ Onyankopɔn mpae a, ɛnsɛ sɛ yɛsrɛ nea yɛn nkutoo hia. Yehowa ‘anwonwadwuma’ a yebetumi ada n’ase na yɛayi no ayɛ wɔ ho da biara da no ‘dɔɔso sen nea yebetumi akan’! (Dw. 40:5) Ɛsɛ sɛ ɛda adi wɔ yɛn mpaebɔ mu nso sɛ, ‘yɛkae wɔn a wɔde wɔn agu afiase no te sɛ nea yɛne wɔn na ɛda afiase.’ Afei nso, ɛsɛ sɛ yɛbɔ mpae ma yɛn nuanom a wɔwɔ wiase nyinaa, ne titiriw, ‘wɔn a wodi yɛn anim’ no. Sɛ yehu sɛ Yehowa atie yɛn mpaebɔ a, ɛka yɛn koma paa!—Heb. 13:3, 7.\nWOKURAA WƆN MŨDI MU\n10. Onyankopɔn asomfo bɛn na wokuraa wɔn mũdi mu, na dɛn na ɛhyɛɛ wɔn den ma wɔyɛɛ saa?\n10 Ɔsomafo Paulo kaa sɔhwɛ ahorow a Onyankopɔn asomfo pii a wammobɔ wɔn din faa mu ho asɛm wɔ Hebrifo ti 11. Sɛ nhwɛso no, ɔsomafo no kaa mmea gyidifo bi a wɔn mmabarima wuwui na akyiri yi wɔn nsa kaa wɔn denam owusɔre so ho asɛm. Ɔsan kaa afoforo ho asɛm sɛ, “wɔyɛɛ wɔn ayayade na wɔanhwehwɛ ogye, na ama wɔanya owusɔre a eye kyɛn so.” (Heb. 11:35) Ɛwom sɛ yentumi nkyerɛ wɔn a na wɔn ho asɛm wɔ Paulo adwenem de, nanso wosiw ebinom te sɛ Nabot ne Sakaria abo kum wɔn. Onyankopɔn asɛm a wotiei ne n’apɛde a wɔyɛe nti na wokum wɔn. (1 Ahe. 21:3, 15; 2 Be. 24:20, 21) Ɛda adi pefee sɛ, na hokwan wɔ hɔ sɛ Daniel ne ne mfɛfo no begyae wɔn mũdi mu na ‘wɔahwehwɛ’ ogye, nanso wɔanyɛ saa. Mmom, esiane sɛ na wogye di sɛ Onyankopɔn wɔ tumi nti, sɛ yɛbɛka a, ‘wosiw agyata ano,’ na ‘wodwudwoo ogya ano.’—Heb. 11:33, 34; Dan. 3:16-18, 20, 28; 6:13, 16, 21-23.\n11. Sɔhwɛ ahorow bɛn na adiyifo bi hyiae a wɔn gyidi nti wotumi gyinaa ano?\n11 Adiyifo te sɛ Mikaia ne Yeremia gyidi nti ‘wonyaa sɔhwɛ denam fɛwdi ne afiasenna so.’ Afoforo te sɛ Elia nso kyinkyin “sare so ne mmepɔw so ne abodan ne asase so abɔn mu.” Esiane sɛ na wɔn nyinaa wɔ ‘awerɛhyem a wɔde retwɛn biribi a wɔn ani da so’ nti, wokuraa wɔn mũdi mu.—Heb. 11:1, 36-38; 1 Ahe. 18:13; 22:24-27; Yer. 20:1, 2; 28:10, 11; 32:2.\n12. Hena na ɔyɛɛ yɛn mũdi mu a yebekura wɔ sɔhwɛ mu ho nhwɛso a ɛsen biara, na dɛn na ɛboaa no ma ɔyɛɛ saa?\n12 Bere a Paulo kaa mmarima ne mmea gyidifo bi ho asɛm wiei no, ɔtwee adwene sii nea ɔyɛɛ gyidi ho nhwɛso a ɛsen biara no so. Ɔno ne yɛn Awurade Yesu Kristo. Hebrifo 12:2 ka sɛ: “Anigye a na ɛda n’anim nti, ohuu asɛndua ho amane, buu n’ani guu aniwu so, na wakɔtena Onyankopɔn ahengua no nifa.” Nokwasɛm ne sɛ, gyidi a Yesu daa no adi bere a ohyiaa sɔhwɛ a emu yɛ den sen biara no, ɛsɛ sɛ ‘yesusuw ho yiye.’ (Kenkan Hebrifo 12:3.) Tete Kristofo a wɔn gyidi nti wokunkum wɔn no kuraa wɔn mũdi mu kosii ase sɛnea Yesu yɛe no. Wɔn mu baako ne osuani Antipa. (Adi. 2:13) Saa tete Kristofo no anya wɔn akatua dedaw. Wɔanyan wɔn afi awufo mu ma wɔkɔ soro. Wɔn wusɔre no sen “owusɔre a eye kyɛn so” a na gyidifo a wɔtenaa ase tete no hwɛ kwan no. (Heb. 11:35) Bere a wɔde Ahenni no sii hɔ wɔ afe 1914 akyi no, wonyanee anokwafo a wɔasra wɔn a na wɔadeda wɔ owu mu no nyinaa ma wɔkɔɔ soro kɔkaa Yesu ho ma wɔne no redi adesamma so hene.—Adi. 20:4.\nWƆN A WƆAYƐ GYIDI HO NHWƐSO WƆ YƐN BERE YI SO\n13, 14. Sɔhwɛ ahorow bɛn na Rudolf Graichen hyiae, na dɛn na ɛboaa no ma ogyinaa ano?\n13 Onyankopɔn asomfo ɔpepem pii resuasua nhwɛso a Yesu yɛe no wɔ yɛn bere yi so. Wɔmma wɔn werɛ mmfi anidaso a wɔwɔ no, na wɔmma sɔhwɛ ahorow nso nnsɛe wɔn gyidi. Momma yɛnhwɛ Rudolf Graichen a wɔwoo no wɔ Germany wɔ afe 1925 no. Ne werɛ amfi Bible mu nsɛm ho mfonini bi a na ɛtetare wɔn dan mu no. Ɔkyerɛwee sɛ: “Mfonini no baako yɛ pataku ne oguammaa, ɔsebɔ ne abirekyi ba, nantwi ba ne gyata a wɔn nyinaa te faako wɔ asomdwoe mu, na abarimaa ketewaa bi na na ɔreka wɔn. . . . Me werɛ amfi mfonini ahorow a ɛte saa no da.” (Yes. 11:6-9) Rudolf hyiaa ɔtaa a emu yɛ den mfe pii. Nasi Gestapo anaa sum ase polisifo dii kan taa no, na akyiri yi East Germany Komunis Stasi anaa sum ase polisifo nso taa no. Nanso, ɔkɔɔ so kuraa gyidi a na ɔwɔ sɛ asase bɛdan paradise no mu pintinn.\n14 Rudolf hyiaa sɔhwɛ foforo a emu yɛ den nso. Yare bi a ɛte sɛ atiridiinini kum ne maame wɔ Ravensbrück nneduaban mu. Saa ara nso na ne papa gyidi yɛɛ mmerɛw ma ɔde ne nsa hyɛɛ krataa ase de kyerɛe sɛ ɔnyɛ Yehowa Dansefo bio. Bere a woyii Rudolf fii afiase no, ɔbɛyɛɛ ɔmansin sohwɛfo, na akyiri yi, wɔtoo nsa frɛɛ no ma ɔkɔɔ Gilead Sukuu. Wɔma ɔkɔyɛɛ ɔsɛmpatrɛwfo wɔ Chile, na ɛhɔ nso ɔsomee sɛ ɔmansin sohwɛfo. Nanso, na Rudolf sɔhwɛ ahorow no nnya mmaa awiei. Ɔwaree onuawa ɔsɛmpatrɛwfo bi a wɔfrɛ no Patsy. Afe baako akyi no, wɔn babea kumaa wui. Akyiri yi, ne yere a ɔdɔ no no nso wui bere a na wadi mfe 43 pɛ. Rudolf kuraa ne mũdi mu wɔ sɔhwɛ ahorow yi nyinaa mu. Bere a n’asetenam nsɛm baa August 1, 1997, Ɔwɛn-Aban mu wɔ kratafa 20-25 no, na ne mfe akɔ anim, na na ɔnte apɔw, nanso na ɔresom sɛ daa kwampaefo ne asafo mu panyin. \n15. Yehowa Adansefo a wɔretaa wɔn seesei nanso wɔde anigye resom Yehowa no bi ne henanom?\n15 Ɛwom sɛ wɔretaa Yehowa Adansefo denneennen de, nanso wokura wɔn anidaso mu pintinn. Nhwɛso bi ni. Wɔde yɛn nuanom mmarima ne mmea pii agu afiase wɔ Eritrea, Singapore, ne South Korea. Mpɛn pii no, nea enti a wɔyɛ wɔn saa ne sɛ wodi Yesu asɛm a ɛne sɛ ɛnsɛ sɛ yɛtwe nkrante no so. (Mat. 26:52) Anuanom ɔhaha pii a wɔde wɔn agu afiase no bi ne Isaac, Negede, ne Paulos. Wɔde wɔn agu afiase wɔ Eritrea bɛboro mfe 20 ni! Wonnyaa hokwan nwaree, na saa ara nso na wontumi nhwɛ wɔn awofo a wɔn mfe rekɔ anim no. Ɛwom sɛ wɔayɛ saa anuanom yi ayayade de, nanso wɔakɔ so akura wɔn mũdi mu. Sɛ wuhu sɛnea wɔn anim yɛ sereserew wɔ yɛn wɛbsaet, jw.org so no a, wuhu sɛ wɔn gyidi da so ara yɛ den. Afiase ahwɛfo no mpo abenya obu ama wɔn.\nWɔn a wɔayɛ gyidi ho nhwɛso wɔ yɛn bere yi so a wɔwɔ w’asafo mu no, worenya wɔn suahu so mfaso anaa? (Hwɛ nkyekyɛm 15, 16)\n16. Sɛ wo gyidi yɛ den a, ɔkwan bɛn so na ebetumi abɔ wo ho ban?\n16 Yehowa nkurɔfo dodow no ara nhyiaa ɔtaa a emu yɛ den da. Wɔn gyidi ho sɔhwɛ a wɔahyia gu ahorow. Ebinom adi ohia buruburoo anaa wɔahu amane wɔ ɔmanko anaa atoyerɛnkyɛm mu. Afoforo nso ayɛ wɔn ade te sɛ Mose ne tete agyanom binom. Wɔagyae wiase nneɛma anaa edin a wobegye akyi di. Wɔayere wɔn ho paa sɛ wɔremma wiase ahonyade ne pɛsɛmenkominya ntwetwe wɔn adwene. Dɛn na ɛboa wɔn ma wotumi yɛ saa? Ɛyɛ Yehowa ho dɔ ne Yehowa bɔhyɛ ahorow mu gyidi a wɔwɔ. Wogye di paa sɛ Yehowa behyira n’asomfo anokwafo ama wɔanya daa nkwa wɔ wiase foforo a trenee te mu no mu. Saa ara na obeyi asisisɛm nyinaa nso afi hɔ.—Kenkan Dwom 37:5, 7, 9, 29.\n17. Dɛn na woasi wo bo sɛ wobɛyɛ, na dɛn na yebesusuw ho wɔ adesua a edi hɔ no mu?\n17 Adesua yi mu no, yɛahu sɛ sɛ yedwinnwen Onyankopɔn bɔhyɛ ahorow ho na yɛbɔ mpae daa a, ɛbɛboa yɛn ma yɛn gyidi akɔ so ayɛ den. Ɛbɛsan aboa yɛn ma yɛatumi agyina yɛn gyidi ho sɔhwɛ ahorow ano. Afei nso, anidaso a yɛwɔ sɛ Kristofo no, ‘yɛde awerɛhyem bɛtwɛn.’ Nanso, sɛ Bible ka gyidi ho asɛm a, ɛkyerɛ nneɛma pii. Yebesusuw ho wɔ adesua a edi hɔ no mu.\n^  (nkyekyɛm 14) Hwɛ asɛm a wɔato din “Despite Trials, My Hope Has Remained Bright (Sɔhwɛ a Mahyia Nyinaa Akyi, Makura M’anidaso Mu Pintinn)” nso. Ɛwɔ April 22, 2002, Nyan! Borɔfo de no mu no. Ɛyɛ Andrej Hanák a ofi Slovakia asetenam nsɛm.


Yeremia 12 | Intanɛt So Bible| Wiase Foforɔ Nkyerɛaseɛ\n12 O Yehowa, sɛ meka m’asɛm kyerɛ wo a, wubu atɛn wɔ trenee mu.+ Sɛ mede me nsɛm dan wo a, wudi ma me. Dɛn nti na abɔnefo kwan si wɔn yiye+ na nkontompofo nyinaa nso ho dwo wɔn? 2 Woadua wɔn na wɔagye ntini. Wɔanyin na wɔasow aba nso. Wɔde wɔn ano na ɛbɛn wo, nanso wɔn asaabo de, ɛne wo ntam ware yiye.+ 3 O Yehowa, wo na wunim me yiye;+ wuhu me, na woasɔ me koma ahwɛ sɛ edi mũ w’anim.+ Yiyi wɔn gyina nkyɛn sɛ nguan a wɔrekokum wɔn,+ na hyira wɔn so ma okum da. 4 Asase no bɛsɛe akosi da bɛn,+ na asase no so wura betwintwam akosi da bɛn?+ Wɔn a wɔte so no bɔne nti, mmoa ne nnomaa aguan kɔ.+ Na wɔka sɛ: “Ɔrenhu yɛn awiei.” 5 Sɛ wo ne anammɔnfo tu mmirika na wobrɛ a, ɛnde ɛbɛyɛ dɛn na woatumi ne apɔnkɔ atu mmirika?+ Asomdwoe asase so na woanya awerɛhyem yi?+ Ɛnde wobɛyɛ dɛn wɔ Yordan kwaebirentuw no mu?+ 6 W’ankasa wo nuanom ne wo papa fiefo mpo atwa wo nkontompo.+ Wɔn mpo teɛm denneennen di w’akyi. Na sɛ wɔka nsɛm a ɛyɛ dɛ kyerɛ wo a, nnye wɔn nni.+ 7 “Magyaw me fie;+ mapo m’agyapade;+ mede nea me kra dɔ no no ahyɛ n’atamfo nsa.+ 8 M’agyapade adan me sɛ gyata wɔ kwae mu. Wama ne nne so atia me. Ɛno nti na metan no no.+ 9 M’agyapade+ adan me sɛ ɔkɔre ntokontrama; akɔre atwa ho ahyia.+ Wuram mmoa nyinaa, mommoaboa mo ano mmra; momfa wɔn mmra mmedidi.+ 10 Nguanhwɛfo+ bebree asɛe me bobeturo no;+ wɔatiatia me kyɛfa no so.+ Wɔadan me kyɛfa a mepɛ+ no sare so amamfõ. 11 Wɔayɛ no amamfõ;+ atwintwam; adan amamfõ ama me.+ Wɔayɛ asase no nyinaa amamfõ, efisɛ obiara nni hɔ a ɔde ahyɛ ne komam.+ 12 Asɛefo aba sare so kwan no nyinaa so. Yehowa nkrante resɛe ade fi asase no ano akosi ano nohoa.+ Asomdwoe bi nni hɔ mma ɔhonam biara. 13 Woduaa awi nanso nsɔe na wɔatwa.+ Wɔayɛ adwuma ama abɔ wɔn yare, nanso wɔannya so mfaso biara.+ Yehowa abufuhyew nti wɔn ani bewu wɔn nnɔbae ho.” 14 Nea Yehowa aka ni: “Nnipa abɔnefo a wɔte bɛn+ me a wɔde wɔn nsa aka agyapade a mede ama me man Israel sɛ wɔmfa no nyinaa,+ meretutu wɔn ase afi wɔn asase so,+ na Yuda fie nso, metu ase afi wɔn mu.+ 15 Na sɛ mitu wɔn ase wie a, mehu wɔn mmɔbɔ+ na masan de wɔn aba na obiara akɔ n’agyapade ne n’asase so.”+ 16 “Na sɛ wobesua me man akwan yiye na wɔaka me din ntam sɛ,+ ‘Sɛ́ Yehowa te ase yi!’ sɛnea wɔkyerɛɛ me man sɛ wɔnka Baal ntam+ no a, ɛnde wɔn nso wobenya tenabea me man mu.+ 17 Na sɛ wɔantie a, ɛnde me nso metutu saa ɔman no ase; metutu ase na masɛe no,”+ Yehowa asɛm ni.


Asomafo Nnwuma 15 | Intanɛt So Bible| Wiase Foforɔ Nkyerɛaseɛ\nAsomafo Nnwuma 15:1-41\nWogyee twetiatwa ho akyinnye wɔ Antiokia (1, 2)\nWɔde asɛm no kɔɔ Yerusalem (3-5)\nMpanyimfo no ne asomafo no hyiaam (6-21)\nKrataa a efi akwankyerɛ kuw no hɔ (22-29)\nMontwe mo ho mfi mogya ho (28, 29)\nKrataa no hyɛɛ asafo ahorow no nkuran (30-35)\nPaul ne Barnaba; obiara faa ne kwan (36-41)\n15 Na nnipa bi fi Yudea sian bae, na wofii ase kyerɛkyerɛɛ anuanom no sɛ: “Sɛ moantwa twetia* sɛnea Mose amanne no te a,+ morentumi nnya nkwa.” 2 Na akasakasa ne akyinnyegye a emu yɛ den kɔɔ so wɔ wɔne Paul ne Barnaba ntam. Enti wɔyɛɛ nhyehyɛe sɛ Paul ne Barnaba ne wɔn mu binom nkɔ* asomafo no ne mpanyimfo a wɔwɔ Yerusalem no nkyɛn,+ na wɔmfa asɛm* no nkɔto wɔn anim. 3 Na asafo no gyaa wɔn kwan kakra. Na mmarima no kɔfaa Foinike ne Samaria, na wɔkaa sɛnea amanaman mufo no asakra wɔn adwene no ho asɛm pii kyerɛɛ anuanom no, na ɛmaa anuanom no nyinaa ani gyei paa. 4 Bere a woduu Yerusalem no, asafo no ne asomafo no ne mpanyimfo no gyee wɔn kama, na wɔkaa nneɛma bebree a Onyankopɔn nam wɔn so ayɛ no kyerɛɛ wɔn. 5 Nanso, ebinom a na wɔka Farisifo fekuw no ho a na wɔabɛyɛ gyidifo no sɔre fii wɔn nkongua so, na wɔkae sɛ: “Ehia sɛ wotwa wɔn twetia, na wɔhyɛ wɔn sɛ wonni Mose Mmara no so.”+ 6 Ɛno nti, asomafo no ne mpanyimfo no hyiae sɛ wɔrebɛhwɛ aka asɛm no. 7 Na wosusuw asɛm no ho kɔɔ akyiri.* Ɛnna Petro sɔree, na ɔka kyerɛɛ wɔn sɛ: “Mmarima, anuanom, mo ara munim sɛ, mfiase pɛɛ na Onyankopɔn hwɛɛ mo mu yii me sɛ amanaman mufo mfa m’anom asɛm so nte asɛmpa no na wonnye nni.+ 8 Na Onyankopɔn a onim nea ɛwɔ komam+ no maa wɔn honhom kronkron+ de dii adanse, sɛnea ɔyɛ maa yɛn no. 9 Na wamma nsonsonoe biara amma yɛne wɔn ntam,+ na mmom ɔnam gyidi so dwiraa wɔn koma ho.+ 10 Ɛnde, adɛn nti na moresɔ Onyankopɔn ahwɛ, na mode kɔndua+ a yɛne yɛn agyanom antumi ansoa reto asuafo no kɔn ho?+ 11 Mmom yegye di sɛ, sɛnea wɔnam Awurade Yesu adom so agye yɛn no,+ saa ara na wɔagye wɔn nso.”+ 12 Bere a ɔkaa saa no, nnipadɔm no nyinaa yɛɛ komm. Ɛnna Barnaba ne Paul kaa nsɛnkyerɛnne ne anwonwade bebree a Onyankopɔn nam wɔn so yɛe wɔ amanaman mu no kyerɛɛ wɔn, na nnipadɔm no tiee wɔn. 13 Bere a wɔkasa wiei no, Yakobo kae sɛ: “Mmarima, anuanom, muntie me. 14 Simeon+ aka no pefee ama yɛahu sɛnea Onyankopɔn dan n’ani kɔɔ amanaman no so bere a edi kan na oyii nnipa bi fii wɔn mu de ne din too wɔn so no.+ 15 Eyi ne nsɛm a Adiyifo no akyerɛw no hyia. Wɔakyerɛw sɛ: 16 ‘Eyinom akyi no, mɛsan aba, na mɛma Dawid ntamadan* a ahwe ase no so asi hɔ bio; mɛsan asi nea adwiriw agu no, na mama asi ne dedaw mu bio, 17 sɛnea ɛbɛyɛ a nnipa a aka no ne amanaman mufo nyinaa, nnipa a me din da wɔn so no, bɛhwehwɛ Yehowa* denneennen, Yehowa* a ɔreyɛ nneɛma yi asɛm ni,+ 18 nneɛma a wonim fi tete no.’+ 19 Enti me de, m’adwene ne sɛ, ɛnsɛ sɛ yɛhaw wɔn a wofi amanaman mu reba Onyankopɔn nkyɛn no,+ 20 na mmom yɛnkyerɛw nkɔma wɔn sɛ, wɔntwe wɔn ho mfi nneɛma a abosom agu ho fĩ+ ne aguamammɔ*+ ne mmoa a wɔakum wɔn a wɔanhwie wɔn mogya angu ne mogya ho.+ 21 Na efi tete mmere mu no, Mose wɔ wɔn a wɔka ne ho asɛm wɔ nkurow nkurow so, efisɛ homeda biara wɔkenkan ne nsɛm den wɔ hyia adan mu.”+ 22 Afei asomafo no ne mpanyimfo no ne asafo no nyinaa sii gyinae sɛ, wobeyi mmarima bi afi wɔn mu aka Paul ne Barnaba ho akɔ Antiokia. Enti wɔsomaa Yuda a wɔfrɛ no Barsaba ne Silas.+ Ná wɔyɛ mmarima a wodi anuanom anim. 23 Wɔkyerɛw nsɛm yi, na wɔde somaa wɔn: “Mo nuanom asomafo ne mpanyimfo na ɛrekyerɛw mo yi. Yɛde rebrɛ anuanom a wofi amanaman mu a wɔwɔ Antiokia+ ne Siria ne Kilikia: Asomdwoe nka mo! 24 Yɛate sɛ yɛn mu bi aba mo nkyɛn, na wɔrekeka nsɛm bi de rehaw mo,+ na wɔpɛ sɛ wɔsɛe mo adwene. Nanso yɛmmaa wɔn akwankyerɛ biara. Ɛno nti, 25 yɛayɛ adwenkoro sɛ yebeyi mmarima bi aka yɛn adɔfo Barnaba ne Paul ho, na yɛasoma wɔn aba mo nkyɛn. 26 Saa mmarima yi na yɛn Awurade Yesu Kristo din nti, wɔde wɔn ho* abɔ afɔre.+ 27 Enti yɛresoma Yuda ne Silas, sɛ wɔn nso mfa wɔn ano mmɛka asɛm koro no ara nkyerɛ mo.+ 28 Na honhom kronkron+ no ne yɛn ara nso mpɛ sɛ yɛde adesoa foforo biara to mo so, gye eyinom a ehia yi. Ɛne sɛ: 29 Montwe mo ho mfi nneɛma a wɔde abɔ afɔre ama abosom+ ne mogya+ ne mmoa a wɔakum wɔn a wɔanhwie wɔn mogya angu+ ne aguamammɔ*+ ho. Sɛ motwe mo ho koraa fi eyinom ho a, ebewie mo yiye. Ensi mo yiye!”* 30 Bere a wogyaa mmarima yi kwan no, mmarima no kɔɔ Antiokia, na wɔfrɛɛ nnipa no boaa ano, na wɔde krataa no maa wɔn. 31 Bere a wɔkenkan wiei no, asɛm no hyɛɛ wɔn nkuran, na wodii ahurusi. 32 Na esiane sɛ Yuda ne Silas nso yɛ adiyifo nti, wɔkaa nsɛm pii de hyɛɛ anuanom no nkuran, na wɔhyɛɛ wɔn den.+ 33 Wodii bere kakra wɔ hɔ, na ɛno akyi no, anuanom no gyaa wɔn kwan asomdwoe mu kɔɔ wɔn a wɔsomaa wɔn no nkyɛn. 34 *—— 35 Nanso Paul ne Barnaba de, wɔkɔɔ so tenaa Antiokia, na wɔne afoforo pii kyerɛkyerɛe, na wɔkaa asɛmpa no, kyerɛ sɛ, Yehowa* asɛm. 36 Na nna bi akyi no, Paul ka kyerɛɛ Barnaba sɛ: “Ma yɛnsan nkɔ* anuanom nkyɛn wɔ kurow biara a yɛkaa Yehowa* asɛm wom no mu, na yɛnkɔhwɛ sɛnea wɔn ho te.”+ 37 Ná Barnaba abɔ ne tirim sɛ ɔde Yohane a wɔfrɛ no Marko no bɛka wɔn ho akɔ.+ 38 Nanso na Paul ne no nyɛ adwene sɛ wɔde Marko bɛka wɔn ho akɔ, efisɛ ogyaw wɔn hɔ wɔ Pamfilia, na ɔne wɔn ankɔyɛ adwuma no.+ 39 Eyi de akasakasa a emu yɛ den bae, na obiara faa ne kwan. Na Barnaba+ faa Marko kaa ne ho, na wɔfaa po so hyɛn kɔɔ Kipro. 40 Ɛnna Paul faa Silas, na anuanom de Paul hyɛɛ Yehowa* nsa sɛ ɔmfa n’adom mmoa no.+ Afei ofii hɔ kɔe. 41 Na ɔkɔfaa Siria ne Kilikia, na ɔhyɛɛ asafo ahorow no den.\n^ Anaa “mforo nkɔ.”\n^ Anaa “asɛm a wɔregye ho akyinnye.”\n^ Anaa “wogyee asɛm no ho akyinnye pii.”\n^ Anaa “sese; apata; fi.”\n^ Anaa “Yekyia mo!”\n^ Ebetumi nso akyerɛ, “Sɛnea ɛte biara, ma yɛnsan nkɔ.”\nAsomafo Nnwuma 15


Genèse 43 BDS – 1 Mose 43 AKCB | Biblica\nGenèse 43 BDS – 1 Mose 43 AKCB\nYakob Mma No San Kɔ Misraim\n1Saa bere no mu no, na ɔkɔm no ano da so yɛ den wɔ asase no so nyinaa. 2Enti bere a aduan a wɔkɔtɔ fii Misraim bae no reyɛ asa no, wɔn agya Yakob ka kyerɛɛ wɔn se, “Monsan nkɔ nkɔtɔ aduan kakra mmra bio.”\n3Nanso Yuda ka kyerɛɛ nʼagya Yakob se, “Owura no sua kyerɛɛ yɛn denneennen se, ‘Sɛ moamfa mo nua kumaa no anka mo ho amma a, munnsi mʼanim ha bio.’ 4Sɛ wobɛma yɛne yɛn nua kumaa no akɔ de a, ɛno de, yɛbɛsan akɔ akɔtɔ aduan no bi abrɛ wo. 5Nanso sɛ woamma yɛamfa no ankɔ de a, yɛrenkɔ, efisɛ owura no suaa denneennen se, ‘Sɛ mo nua kumaa no nka mo ho a, munnsi mʼanim bio.’ ”\n6Israel bisaa ne mma no se, “Adɛn nti na moka kyerɛɛ owura no se mowɔ nua kumaa bi wɔ hɔ, na mode saa ɔhaw yi abɛto me so?”\n7Anuanom no buaa wɔn agya Israel se, “Owura no nyaa adagyew, tɔɔ ne bo ase bisaa yɛn ne yɛn abusuafo ho nsɛm nyinaa se, ‘Mo agya da so te ase ana? Mowɔ onua foforo bi ka mo ho?’ Nsɛm a obisaa yɛn no na yebuaa no. Na yennim sɛ ɔbɛka se, ‘Momfa mo nua kumaa no mmra.’ ”\n8Ɛhɔ na Yuda ka kyerɛɛ nʼagya Israel se, “Fa yɛn nua no hyɛ me nsa, na yensi mu nkɔ ntɛm nkɔtɔ aduan no bi mmra, na ɔkɔm ankum yɛn ne wo ne yɛn mma. 9Mʼankasa mɛhwɛ abofra no so. Sɛ mamfa no amma a, bisa me. Sɛ mamfa no amma, ammegyina wʼanim ha, amma woanhu sɛ wo ba no ni a, saa asodi no nna me so me nkwanna nyinaa. 10Sɛ yɛantwentwɛn yɛn nan ase a, anka saa bere yi, yɛakɔ aba bɛyɛ mprenu.”\n11Afei, wɔn agya Israel ka kyerɛɛ wɔn se, “Sɛ meyɛ ho hwee na ɛrenyɛ yiye de a, ɛno de, momfa asase yi so nnepa a bi ne akyenkyennuru kakra, ɛwo kakra, aduhuam, kurobow, nkate ne ɔsonkoran aba nhyɛ mo nkotoku mu, nkɔyɛ owura no ayɛ. 12Sika a mode rekɔ no nso, monyɛ no mmɔho efisɛ ɛsɛ sɛ mosan de sika a kan no mode kɔe na ɔsan de hyɛɛ mo nnesoa mu bae no kɔma no. Ebia na ɛyɛɛ no anipaso. 13Momfa mo nua no nso nka mo ho, na munsi mu ntɛmntɛm nkɔ. 14Otumfo Nyankopɔn nnyina mo akyi, na owura no nhu mo mmɔbɔ, na onyaa mo nua panyin Simeon, na ɔmfa Benyamin nso nka mo ho, na mo nyinaa nsan mmra. Sɛ ɛsɛ sɛ midi wɔn wu ho awerɛhow nso a, minni asɛm biara ka.”\n15Enti Israelmma no faa akyɛde ahorow a wɔde rekɔ akɔyɛ owura no ayɛ no, ne wɔn sika mmɔho abien, ne wɔn nua kumaa Benyamin kaa wɔn ho, sii mu kɔe. Woduu Misraim no, wokoyii wɔn ho adi kyerɛɛ Yosef. 16Bere a Yosef huu sɛ Benyamin ka wɔn ho no, ɔka kyerɛɛ ne fi somfo panyin no se, “Fa nkurɔfo no kɔ me fi, na kum aboa bi, na wɔmfa nnoa aduan, na awia me ne wɔn bedidi.”\n17Ɔsomfo panyin no yɛɛ sɛnea Yosef kae no ma ɔde nkurɔfo no kɔɔ Yosef fi. 18Ɔde wɔn duu Yosef fi no, wosuroe. Wɔkae se, “Gyama esiane dwetɛ a yɛbɛtɔɔ aduan a edi kan no wɔde hyehyɛɛ yɛn nkotoku mu no nti na ɔde yɛn aba ha. Ɔpɛ sɛ ɔde korɔn to yɛn so, na ɔfa yɛn sɛ ne nkoa, na ɔsan fa yɛn mfurum no nyinaa.”\n19Woduu Yosef fi kwan no ano no, wɔkɔɔ Yosef somfo panyin no nkyɛn. 20Wɔka kyerɛɛ no se, “Yɛn wura, yɛsrɛ wo, yɛbaa ha bere bi a atwa mu bɛtɔɔ aduan. 21Bere a yɛresan akɔ yɛn kurom a ade sae, na yɛsoɛsoɛɛ no, asoɛe hɔ na yebuebuee yɛn nkotoku ano, na yehuu sɛ obiara sika a okurae a anka ɔde rekɔtɔ aburow no hyɛ ne kotoku no mu pɛpɛɛpɛ. Ɛno nti, yɛasan de aba. 22Yɛasan de sika foforo aba sɛ yɛde rebɛtɔ aduan. Yennim onipa ko a ɔde saa sika no hyehyɛɛ yɛn nkotoku no mu.”\n23Ɔsomfo panyin no ka kyerɛɛ wɔn se, “Ɛnyɛ asɛm biara. Munnsuro. Onyame a mosom no ne mo agya Nyame a ɔsom no no na ɔde saa sika no hyehyɛɛ mo nkotoku no mu maa mo. Na mo sika no de, yegyei.” Afei, oyii Simeon fii afiase hɔ de no brɛɛ wɔn.\n24Ɔsomfo panyin no de wɔn kɔɔ Yosef fi, maa wɔn nsu hohoroo wɔn anan ase, na ɔmaa wɔn mfurum no nso aduan dii. 25Wɔboaboaa akyɛde a wɔde bɛma Yosef no ano de twɛn no, efisɛ na wɔate sɛ wobedidi wɔ fie hɔ awia no.\n26Bere a Yosef bae no, anuanom no buu no nkotodwe, de wɔn akyɛde no maa no. 27Yosef bisaa wɔn sɛnea wɔn ho te. Ɔtoaa so se, “Mo agya akwakoraa a mokaa ne ho asɛm no ho te dɛn? Ɔda so te ase ana?”\n28Wobuaa no se, “Wʼakoa a ɔyɛ yɛn agya no ho ye. Ɔda so te ase.” Wɔde obu ne nidi bɔɔ wɔn mu ase wɔ nʼanim.\n29Bere a nʼani tɔɔ ne na ba Benyamin anim no, obisae se, “Oyi ne mo nua kumaa a mokaa ne ho asɛm kyerɛɛ me no ana?” Ɔtoaa so se, “Me ba, Onyankopɔn nnom wo!” 30Yosef huu ne nua kumaa Benyamin no, ne werɛ howee, enti ɔyɛɛ ntɛm fii adi kɔhyɛɛ ne pia mu kosui.\n31Osu wiee no, ɔhohoroo nʼanim, san bae de animia kae se, “Momma yennidi!”\n32Wɔtoo Yosef pon wɔ baabi, na wɔtoo anuanom no nso pon wɔ baabi wɔ ɔdan koro no ara mu. Misraimfo a wɔyɛ Yosef asomfo no nso didii wɔ baabi foforo, efisɛ Misraimfo no mmu Hebrifo, na wɔne wɔn ato nsa adidi. 33Wɔde Yosef nuanom no tenatenaa ase mpanyin mu. Ɛyɛɛ saa maa anuanom no de ahodwiriw hwehwɛɛ wɔn ho wɔn ho anim. 34Wotitii nnuan no fi Yosef pon so kɔmaa wɔn no, na Benyamin de no dɔɔso sen ne nua biara de mpɛn anum. Ɛmaa wɔne Yosef de anigye ne ahosɛpɛw didi nomee.\nAKCB : 1 Mose 43


Samuel Nhoma a Ɛto So Abien 17:1-29\nHusai sɛee Ahitofel afotu (1-14)\nƆbɔɔ Dawid kɔkɔ; Absalom nti oguanee (15-29)\nBasilai ne ebinom brɛɛ no nneɛma (27-29)\n17 Ɛnna Ahitofel ka kyerɛɛ Absalom sɛ: “Mesrɛ wo, ma minyi mmarima 12,000 na yɛnsɔre nkotiw Dawid anadwo yi. 2 Mɛkɔ akɔto no sɛ wabrɛ na n’ahoɔden asa,*+ na mɛma ehu aka no; nnipa a wɔwɔ ne ho nyinaa beguan, na mekum ɔhene nkutoo.+ 3 Afei mede mmarima no nyinaa bɛsan abrɛ wo. Sɛ mmarima no nyinaa bɛsan aba a, ebegyina nea ɛbɛto ɔbarima a worehwehwɛ no no so. Ɛno akyi no, ɔman no nyinaa benya asomdwoe.” 4 Asɛm a ɔkae no, na ɛtɔ Absalom ne Israel mpanyimfo nyinaa asom. 5 Nanso Absalom kae sɛ: “Mesrɛ mo, momfrɛ Husai+ a ɔyɛ Arkini no mmra, na yentie nea ɔno nso wɔ ka.” 6 Enti Husai baa Absalom nkyɛn. Na Absalom ka kyerɛɛ no sɛ: “Afotu a Ahitofel de ama ni. Yɛnyɛ nea waka no anaa? Sɛ ɛnte saa a, kyerɛ w’adwene.” 7 Ɛnna Husai ka kyerɛɛ Absalom sɛ: “Ahitofel afotu a ɔde ama saa bere yi de, enye!”+ 8 Husai toaa so kae sɛ: “Wo ara wunim sɛ wo papa ne ne mmarima no yɛ akatakyi,+ na wɔn ani abere* te sɛ osisi a ne mma ayera wɔ wuram.+ Afei nso, wo papa yɛ ɔkofo,+ enti anadwo yi, ɔrenna ɔmanfo no mu. 9 Sesɛɛ wakohintaw ɔbodan* mu anaa baabi foforo.+ Na ɛba sɛ ɔno di kan tow hyɛ wɔn so a, nkurɔfo bɛte aka sɛ, ‘Nnipa a wodi Absalom akyi no adi nkogu!’ 10 Ɛba saa a, ɔbarima kokodurufo a ne koma te sɛ gyata+ koma mpo bɛbɔ hu; Israel nyinaa nim sɛ wo papa yɛ ɔkatakyi,+ na mmarima a wɔka ne ho no nso yɛ akokodurufo. 11 Enti m’afotu ni: Ma wɔmmoaboa Israel nyinaa ano, efi Dan kosi Beer-Seba,+ na wɔn dodow nyɛ sɛ mpoano anwea,+ na wɔmmra wo nkyɛn, na w’ankasa di wɔn anim kɔ ɔko no. 12 Ma yɛnkɔ no so wɔ baabi a yebehu no biara, na yɛntow nhyɛ no so sɛnea obosu tɔ gu fam no, na ɔne mmarima a wɔka ne ho no baako mpo renka. 13 Na sɛ ɔkɔhyɛ kurow bi mu nso a, Israel nyinaa bɛfa nhama akɔ hɔ, na yɛatwe kurow no afasu akogu subon no mu akosi sɛ ɔbo baako mpo renka hɔ.” 14 Ɛnna Absalom ne Israel mmarima nyinaa kae sɛ: “Husai a ɔyɛ Arkini no afotu no ye sen Ahitofel afotu no!”+ Ná Ahitofel afotu no ye, nanso Yehowa na ɔhwɛ ma* wɔsɛee afotu no+ sɛnea ɛbɛyɛ a Yehowa de mmusu bɛba Absalom so.+ 15 Akyiri yi, Husai kɔka kyerɛɛ ɔsɔfo Sadok ne ɔsɔfo Abiatar+ sɛ: “Sɛɛ ne sɛɛ na Ahitofel tuu Absalom ne Israel mpanyimfo no fo, na sɛɛ ne sɛɛ na me nso mituu wɔn fo. 16 Enti afei monsoma ntɛm nkɔka nkyerɛ Dawid sɛ, ‘Anadwo yi, ntena sare no so baabi a wɔfa twa asubɔnten no.* Mmom twa kɔ ɔfã noho, anyɛ saa a wɔbɛpra* ɔhene ne nnipa a wɔka ne ho no nyinaa afi hɔ.’”+ 17 Saa bere no, na Yonatan+ ne Ahimahas+ wɔ En-Rogel,+ enti abaawa bi kɔkaa asɛm no kyerɛɛ wɔn. Ɛnna wɔn nso siim sɛ wɔrekɔka akyerɛ Ɔhene Dawid. Nea ɛte ne sɛ, na wosuro sɛ wɔbɛkɔ kurow no mu ama obi ahu wɔn. 18 Nanso aberante bi huu wɔn, na ɔkɔka kyerɛɛ Absalom. Enti wɔn baanu de mmirika kɔɔ Bahurim+ kɔhyɛɛ abura mu wɔ ɔbarima bi adiwo. 19 Ɛnna ɔbarima no yere de ade kataa abura no so, na ɔde hwiit a wɔasiw guu so, na obiara anhu akyi. 20 Absalom nkoa no baa ɔbea no nkyɛn wɔ ofie hɔ, na wobisaa no sɛ: “Ɛhe na Ahimahas ne Yonatan wɔ?” Ɔbea no buae sɛ: “Wɔatwam kɔ asubɔnten no ho.”+ Na wɔhwehwɛɛ wɔn ara, nanso wɔanhu wɔn, enti wɔsan kɔɔ Yerusalem. 21 Bere a mmarima no fi hɔ kɔe no, wofii abura no mu, na wosiim kɔbɔɔ Ɔhene Dawid amanneɛ. Wɔka kyerɛɛ no sɛ: “Monsɔre, na monyɛ ntɛm nkotwa nsu no, na afotu a Ahitofel de ama wɔn ni.”+ 22 Ɛhɔ ara na Dawid ne nnipa a wɔka ne ho nyinaa sɔree, na wokotwaa Yordan no. Ade kyee no, na wɔn nyinaa atwa Yordan no; wɔn mu baako mpo anka. 23 Ahitofel de, bere a ohui sɛ wɔamfa n’afotu anyɛ adwuma no, ɔhyehyɛɛ afurum, na ɔsɔre siim kɔɔ ne fi wɔ ne kurom.+ Ɛnna ɔmaa ne fifo akwankyerɛ,+ na ɔsɛn ne ho*+ wui. Na wosiee no wɔ n’agyanom amusiei. 24 Dawid kɔɔ Mahanaim,+ na Absalom nso ne Israel mmarima a wɔka ne ho nyinaa kotwaa Yordan no. 25 Amasa+ na Absalom de no sii Yoab ananmu yɛɛ no asraafo so panyin.+ Amasa yɛ Israelni barima a wɔfrɛ no Yitra no ba; ɔne Abigail+ na wɔwoo no. Abigail nso yɛ Nahas ba, na ɔsan yɛ Yoab maame Seruia nuabea. 26 Israel ne Absalom kɔsoɛɛ Gilead+ asaase so. 27 Bere a Dawid beduu Mahanaim no, ɛhɔ ara na Sobi a ne papa ne Nahas a ofi Ammonfo kurow Raba+ mu, Makir+ a ne papa ne Amiel a ofi Lo-Debar, ne Gileadni Basilai+ a ofi Rogelim behyiaa no. 28 Nneɛma a wɔde bae ne mpa, asɛn, nkuku, hwiit, baali,* esiam, nkyewe, apatram, asedua, hwiit* a wɔakyew, 29 ɛwo, bɔta, nguan, ne kyiis.* Wɔde ne nyinaa brɛɛ Dawid ne nnipa a wɔka ne ho no sɛ wonni,+ efisɛ wɔkae sɛ: “Ɔkɔm de nkurɔfo no, na wɔabrɛbrɛ na osukɔm nso ade wɔn wɔ sare yi so.”+\n^ Anaa “ne nsa abien nyinaa mu agow.”\n^ Anaa “wɔn kra ani abere.”\n^ Anaa “amoa; abon.”\n^ Anaa “ɔhyɛ ma.”\n^ Ebetumi nso akyerɛ, “asaase pradadaa so.”\n^ Nt., “wɔbɛmemene.”\n^ Anaa “ɔhyɛɛ ne ho akɔmfo.”\n^ Nt., “nufusu a ada.”


Genesis 40 | Intanɛt So Bible| Wiase Foforɔ Nkyerɛaseɛ\n40 Na eyinom nyinaa akyi no, ɛbae sɛ Egypt hene no nsahyɛfo+ ne ne paanootofo yɛɛ wɔn wura Egypt hene+ no bɔne. 2 Farao bo fuw ne mpanyimfo baanu yi,+ nsahyɛfo panyin ne paanootofo panyin no.+ 3 Enti ɔde wɔn koguu afiase+ wɔ awɛmfo panyin+ no fie, baabi a na Yosef da no. 4 Na awɛmfo panyin no maa Yosef som wɔn,+ na wodii nna kakra wɔ afiase hɔ. 5 Afei da koro bi anadwo, Egypt hene mpanyimfo baanu no, nsahyɛfo ne paanootofo a wɔda afiase hɔ no,+ mu biara soo dae;+ na ɛsono obiara dae+ ne ne nkyerɛase.+ 6 Ade kyee anɔpa a Yosef baa wɔn nkyɛn no, na wɔn anim ayɛ mmɔbɔmmɔbɔ.+ 7 Ɛnna obisaa Farao mpanyimfo a ɔne wɔn da afiase wɔ ne wura fie no sɛ: “Dɛn nti na nnɛ mo anim ayɛ siamoo saa?”+ 8 Wɔka kyerɛɛ no sɛ: “Yɛasoso adae, nanso obiara nni ha a ɔbɛkyerɛ ase ama yɛn.” Ɛnna Yosef ka kyerɛɛ wɔn sɛ: “Ɛnyɛ Onyankopɔn na ɔkyerɛ dae ase?+ Monka nkyerɛ me.” 9 Afei nsahyɛfo panyin no kaa ne dae no kyerɛɛ Yosef sɛ: “Mesoo dae no na bobe bi si m’anim. 10 Na bobe no yiyii nkorata abiɛsa na ɛfefɛwee.+ Afei eguu nhwiren na ɛsow aba akasiaw, na aba no beree. 11 Ná Farao kuruwa kura me, na mefaa bobe aba no bi kyĩ guu kuruwa no mu.+ Na mede kuruwa no hyɛɛ Farao nsam.”+ 12 Ɛnna Yosef ka kyerɛɛ no sɛ: “Ne nkyerɛase ni:+ Nkorata abiɛsa no yɛ nnansa. 13 Aka nnansa na Farao ayi wo de wo dibea asan ama wo.+ Na wode Farao kuruwa bɛhyɛ ne nsam, sɛnea na woyɛ bere a woyɛ ne nsahyɛfo no.+ 14 Na sɛ biribiara kɔ yiye ma wo a, mesrɛ wo kae me.+ Yɛ me adɔe na ka me ho asɛm kyerɛ Farao+ na yi me fi ofie yi mu. 15 Asɛm no ne sɛ wɔkyeree me siei na wɔde me fii Hebrifo+ asase so baa ha; na ɛha nso menyɛɛ hwee a ɛsɛ sɛ wɔde me bɛto afiase amoa mu.”+ 16 Afei bere a paanootofo panyin no hui sɛ nkyerɛase no akɔ yiye no, ɔno nso ka kyerɛɛ Yosef sɛ: “Me nso, me dae mu no, na meso nkɛntɛn a paanoo wom a esisi so abiɛsa, 17 na na atoduan a Farao+ pɛ nyinaa bi wɔ kɛntɛn a ɛwɔ soro no mu. Afei nnomaa+ bedii aduan a ɛwɔ kɛntɛn no mu no wɔ me ti so.” 18 Ɛnna Yosef kae sɛ: “Ne nkyerɛase ni:+ Nkɛntɛn abiɛsa no yɛ nnansa. 19 Aka nnansa na Farao ayi wo afi ha na wayi wo ti afi so, na ɔbɛsɛn wo dua so,+ na nnomaa bedi wo nam.”+ 20 Afei nnansa so a Farao redi n’awoda+ no, ɔtow pon maa ne nkoa nyinaa, na oyii nsahyɛfo panyin ne paanootofo panyin no fii adi wɔ ne nkoa no anim.+ 21 Ɔsan de nsahyɛfo panyin no dibea maa no,+ na ɔtoaa so de kuruwa hyɛɛ Farao nsam. 22 Na paanootofo panyin no de, ɔsɛn no+ sɛnea Yosef kae no.+ 23 Nanso nsahyɛfo panyin no ankae Yosef, na ne werɛ fii no.+


Onyankopɔn Ahobammɔ—Ɔkwan Bɛn So na Onyankopɔn Bɔ Yɛn Ho Ban? | Bɛn Yehowa\nTumi a Ɛbɔ Nneɛma Ho Ban—“Onyankopɔn Yɛ Yɛn Guankɔbea”\n1, 2. Bere a Israelfo duu Sinai mantam mu wɔ afe 1513 A.Y.B. mu no, asiane bɛn na wɔkɔɔ mu, na ɔkwan bɛn so na Yehowa maa wɔn awerɛhyem?\nNÁ Israelfo no wɔ asiane mu bere a woduu Sinai mantam no mu wɔ afe 1513 A.Y.B. mfiase no. Ná akwantu bi a ɛyɛ hu—ɔkwan a na wobetu afa “sare kɛse a ɛso yɛ hu a awɔ a wɔhyehye, ne nkekantwɛre wɔ so so”—da wɔn anim. (Deuteronomium 8:15) Wohyiaa asiane a ɛne sɛ na aman a wɔne wɔn ani nhyia bɛtow ahyɛ wɔn so nso. Yehowa na na ne nkurɔfo aba tebea yi mu. Sɛ́ wɔn Nyankopɔn no, so na obetumi abɔ wɔn ho ban?\n2 Yehowa nsɛm ma wonyaa awerɛhyem kɛse: “Mo ara moahu nea meyɛɛ Misraim no ne sɛnea mesoaa mo akɔre ntaban so, na mede mo maba me nkyɛn yi.” (Exodus 19:4) Yehowa kaee ne nkurɔfo no sɛ ogyee wɔn fii Misrifo no nsam, na sɛnea yɛbɛka no no, ɔsoaa wɔn wɔ akɔre ntaban so de wɔn kosii dwoodwoo. Nanso, nneɛma foforo wɔ hɔ a enti wɔde “akɔre ntaban” kyerɛkyerɛ Onyankopɔn ahobammɔ mu ma ɛfata.\n3. Dɛn nti na “akɔre ntaban” kyerɛkyerɛ Onyankopɔn ahobammɔ mu ma ɛfata?\n3 Ɛnyɛ ɔsoro nko na ɔkɔre de ne ntaban tɛtrɛtɛ a emu yɛ den no tu kɔ. Sɛ edu awiabere a, ɔkɔre baatan koa ne ntaban—a ne ntrɛwmu bɛboro mita abien no—mu de yɛ kyinii kata ne mma nkumaa so de bɔ wɔn ho ban fi owia no hyew ano. Ɛtɔ mmere bi a, ɔde ne ntaban kuru ne mma ho bɔ wɔn ho ban fi mframa a ano yɛ nwini ho. Sɛnea ɔkɔre bɔ ne mma ho ban no, saa ara na Yehowa koraa Israel man a na wonni ahoɔden no so na ɔbɔɔ wɔn ho ban. Afei a na ne nkurɔfo wɔ sare so no, na wɔbɛkɔ so anya guankɔbea wɔ ne ntaban kɛse no nwini ase bere tenten a na wɔbɛkɔ so adi nokware no. (Deuteronomium 32:9-11; Dwom 36:7) Na so yebetumi ahwɛ Onyankopɔn ahobammɔ kwan nnɛ ma afata?\nOnyankopɔn Ahobammɔ Ho Bɔhyɛ\n4, 5. Dɛn nti na yebetumi anya Onyankopɔn ahobammɔ ho bɔhyɛ no mu ahotoso koraa?\n4 Akyinnye biara nni ho sɛ Yehowa betumi abɔ n’asomfo ho ban. Ɔne “Ade Nyinaa so Tumfoɔ Nyankopɔn”—abodin a ɛkyerɛ sɛ ɔwɔ tumi a biribiara ntumi nsianka no. (Genesis 17:1) Te sɛ asorɔkye a biribiara ntumi nsianka no no, biribiara ntumi nsiw tumi a Yehowa de di dwuma no kwan. Esiane sɛ otumi yɛ biribiara a ɔpɛ sɛ ɔyɛ nti, yebetumi abisa sɛ, ‘So ɛyɛ Yehowa pɛ sɛ ɔde ne tumi bɛbɔ ne nkurɔfo ho ban?’\n5 Mmuae no yɛ asɛmfua biako pɛ, ɛyɛ yiw! Yehowa ma yɛn awerɛhyem sɛ ɔbɛbɔ ne nkurɔfo ho ban. Dwom 46:1 ka sɛ: “Onyankopɔn yɛ yɛn guankɔbea ne ahoɔden, ahohia mu boafo pa a wɔanya no nhui.” Esiane sɛ Onyankopɔn ‘ntumi nni atoro’ nti, yebetumi anya n’ahobammɔ ho bɔhyɛ no mu ahotoso koraa. (Tito 1:2) Ma yensusuw mfatoho ahorow a emu da hɔ a Yehowa de di dwuma de kyerɛkyerɛ n’ahobammɔ mu no bi ho.\n6, 7. (a) Ahobammɔ bɛn na Bible mmere mu oguanhwɛfo yɛ maa ne nguan? (b) Ɔkwan bɛn so na Bible kyerɛkyerɛ ɔpɛ a Yehowa wɔ wɔ ne komam sɛ ɔbɛbɔ yɛn ho ban na wahwɛ yɛn no mu?\n6 Yehowa yɛ Oguanhwɛfo, na “yɛyɛ ne man ne n’adidibea nguan.” (Dwom 23:1; 100:3) Mmoa a wontumi mmɔ wɔn ho ban sɛ nguan no yɛ kakraa bi pɛ. Ná ɛsɛ sɛ Bible mmere mu oguanhwɛfo nya akokoduru de bɔ ne nguan ho ban fi agyata, mpataku, asisi, ne awifo ho. (1 Samuel 17:34, 35; Yohane 10:12, 13) Nanso, mmere bi wɔ hɔ a na ɛsɛ sɛ wɔyɛ nguan no brɛbrɛ de bɔ wɔn ho ban. Sɛ oguan bi anwo nguannan no mu a, oguanhwɛfo pa no hwɛ ɔbaatan no wɔ n’ahohia bere mu, na afei ɔfa oguammaa a onni ahoɔden no de no kɔ nguannan no mu.\n‘Obeturu wɔn ne kokom’\n7 Yehowa nam ne ho a ɔde totoo oguanhwɛfo ho no so ma yɛn awerɛhyem sɛ ɛwɔ ne komam sɛ ɔbɛbɔ yɛn ho ban. (Hesekiel 34:11-16) Kae Yehowa ho asɛm a wɔkae wɔ Yesaia 40:11 a yesusuw ho wɔ nhoma yi Ti 2 no mu no: “Ɔbɛyɛn ne nguankuw sɛ oguanhwɛfo, obeturu nguammaa ne basa so, na wasoa wɔn ne kokom.” Ɔkwan bɛn so na oguammaa no kodu oguanhwɛfo no “kokom”—ne soro atade hodwoo mu? Ebia oguammaa no bɛkɔ oguanhwɛfo no nkyɛn, na ɔde ne ho atwitwiw ne nan ho mpo. Nanso, oguanhwɛfo no na ɛsɛ sɛ ɔbɔ ne mu ase fa oguammaa no, na ɔde no to ne kokom brɛoo. Ɔpɛ a yɛn Guanhwɛfo Kɛse no wɔ sɛ ɔbɛkora yɛn so abɔ yɛn ho ban brɛbrɛ ho nhwɛso bɛn ara ni!\n8. (a) Onyankopɔn ahobammɔ ho bɔhyɛ no mu trɛw ka henanom, na ɔkwan bɛn so na wɔdaa eyi adi wɔ Mmebusɛm 18:10? (b) Dɛn na ɛhwehwɛ sɛ yɛyɛ wɔ guankɔbea a yebenya wɔ Onyankopɔn din mu no ho?\n8 Ɛnyɛ obiara na obenya Onyankopɔn ahobammɔ ho bɔhyɛ no mu kyɛfa—wɔn a wɔbɛn no no nkutoo na wobenya. Mmebusɛm 18:10 ka sɛ: “Aban dennen ne [Yehowa, NW] din, ɛno mu na ɔtreneeni guan kɔ, na wɔkora no.” Wɔ Bible mmere mu no, ɛtɔ mmere bi a na wosisi aban wɔ sare so sɛ mmeae a wɔhwehwɛ guankɔbea. Nanso, na ɛyɛ nea asɛm ato no no asɛyɛde sɛ oguan kɔhyɛ aban a ɛte saa no mu de bɔ ne ho ban. Ɛte saa ara wɔ ahobammɔ a yɛhwehwɛ wɔ Onyankopɔn din mu no ho. Ɛhwehwɛ pii sen Onyankopɔn din a yɛbɛkɔ so abɔ ara kɛkɛ; nkonyaa biara nni Onyankopɔn din no ankasa mu. Mmom no, ɛsɛ sɛ yɛde yɛn ho to Onii a okura saa din no so, na yɛbɔ yɛn bra ma ɛne ne trenee gyinapɛn ahorow hyia. Hwɛ ayamye a ɛyɛ sɛ Yehowa ama yɛn awerɛhyem sɛ sɛ yɛba ne nkyɛn wɔ gyidi mu a, ɔbɛyɛ aban a ahobammɔ wom ama yɛn!\n“Yɛn Nyankopɔn . . . Betumi Ayi Yɛn”\n9. Ɔkwan bɛn so na Yehowa ayɛ pii sen ahobammɔ ho bɔ kɛkɛ a wahyɛ?\n9 Yehowa ayɛ nea ɛsen ahobammɔ ho bɔhyɛ ara kwa. Wɔ Bible mmere mu no, ɔdaa no adi anwonwakwan so sɛ otumi bɔ ne nkurɔfo ho ban. Wɔ Israel abakɔsɛm mu no, Yehowa de ne tumi “nsa” no siw atamfo a wɔyɛ den kwan mpɛn pii. (Exodus 7:4) Yehowa de ne tumi a ɛbɔ nneɛma ho ban no boaa ankorankoro bi nso.\n10, 11. Bible mu nhwɛso ahorow bɛn na ɛkyerɛ sɛnea Yehowa de ne tumi a ɛbɔ nneɛma ho ban no dii dwuma maa ankorankoro bi?\n10 Bere a Hebrifo mmerante baasa—Sadrak, Mesak, ne Abed-Nego—ankotow Ɔhene Nebukadnesar sika honi no, ɔhene a na ne bo afuw no hunahunaa wɔn sɛ wɔde wɔn begu fononoo a ogya refram wom no mu. Nebukadnesar, ɔhene a na ɔwɔ tumi sen biara wɔ asase so no twaa mpoa sɛ: “Onyame bɛn na obeyi mo afi me nsam?” (Daniel 3:15) Na mmerante baasa no wɔ wɔn Nyankopɔn tumi a ɔde bɛbɔ wɔn ho ban no mu ahotoso koraa, nanso wɔannya adwene sɛ sɛnea ɛte biara no ɔbɛyɛ saa. Enti, wobuae sɛ: “Yɛn Nyankopɔn a yɛsom no no betumi ayi yɛn.” (Daniel 3:17) Nokwarem no, sɛ wɔmaa ogya fononoo no dɔɔ mpɛn ason mpo a, anka ɛrenyɛ asɛnnennen mma tumi nyinaa wura Nyankopɔn no. Ɔbɔɔ wɔn ho ban, na ɛmaa ɔhene no gye toom sɛ: “Onyankopɔn bi nni hɔ a obetumi agye onipa sɛɛ.”—Daniel 3:29.\n11 Yehowa daa ne tumi a ɛbɔ nneɛma ho ban no adi wɔ ɔkwan a ɛyɛ nwonwa so nso bere a oyii ne Ba a ɔwoo no koro no nkwa bɛhyɛɛ Yudani baabun Maria awotwaa mu no. Ɔbɔfo bi ka kyerɛɛ Maria sɛ ‘obenyinsɛn, na wawo ɔbabarima.’ Ɔbɔfo no kyerɛkyerɛɛ mu sɛ: ‘Honhom kronkron bɛba wo so, na nea ɔwɔ sorosoro no ahoɔden abɛkata wo so.’ (Luka 1:31, 35) Ɛte sɛ nea na Onyankopɔn Ba no mmaa tebea a ɛba fam koraa saa mu da. So na ɛna a ɔyɛ onipa no bɔne ne ne sintɔ bɛka akokoaa no? So na Satan betumi apira Ɔba no anaasɛ wakum No ansa na wɔawo no? Dabida! Sɛnea yɛbɛka no no, Yehowa too ɔfasu twaa Maria ho hyiae sɛnea ɛbɛyɛ a biribiara—sintɔ biara, ɔsɛefo biara, onipa wudifo biara, anaa adaemone biara—ntumi nsɛe akokoaa a na ɔrenyin wɔ yafunum no, fi bere a wonyinsɛn no no. Yehowa kɔɔ so bɔɔ Yesu ho ban wɔ ne mmofraberem. (Mateo 2:1-15) Ná obiara ntumi mfa ne nsa nka Onyankopɔn Dɔba no de bɛkɔ akosi bere a na wahyɛ no.\n12. Dɛn nti na Yehowa bɔɔ ankorankoro bi ho ban anwonwakwan so wɔ Bible mmere mu?\n12 Dɛn nti na Yehowa bɔɔ ankorankoro bi ho ban anwonwakwan so saa? Mpɛn pii no, biribi a ɛho hia kɛse koraa nti na ɛmaa Yehowa bɔɔ ankorankoro bi ho ban: n’atirimpɔw mmamu. Sɛ nhwɛso no, na tra a abofra Yesu bɛtra nkwa mu no ho hia na ama Onyankopɔn atirimpɔw a adesamma nyinaa benya so mfaso no abam. Tumi a ɛbɔ nneɛma ho ban a ɔde dii dwuma ho kyerɛwtohɔ pii no yɛ Kyerɛwnsɛm a efi honhom mu a “wɔakyerɛw ama yɛn kyerɛkyerɛ sɛ yɛmfa boasetɔ ne kyerɛw nsɛm no mu awerɛkyekye so nnya anidaso” no fã. (Romafo 15:4) Yiw, nhwɛso ahorow yi hyɛ gyidi a yɛwɔ wɔ yɛn Nyankopɔn a ɔyɛ tumi nyinaa wura no mu den. Nanso, ahobammɔ bɛn na yebetumi ahwɛ kwan afi Onyankopɔn hɔ nnɛ?\nNea Onyankopɔn Ahobammɔ Nkyerɛ\n13. So ɛyɛ nhyɛ sɛ Yehowa yɛ anwonwade ahorow ma yɛn? Kyerɛkyerɛ mu.\n13 Onyankopɔn ahobammɔ ho bɔhyɛ no nkyerɛ sɛ ɛyɛ nhyɛ sɛ Yehowa yɛ anwonwade ahorow ma yɛn. Dabi, yɛn Nyankopɔn nhyɛ yɛn bɔ sɛ ɔbɛma yɛanya asetra a ɔhaw biara nnim wɔ nhyehyɛe dedaw yi mu. Yehowa asomfo anokwafo pii ahyia amanehunu a emu yɛ den, a nea ɛka ho bi ne ohia, ɔko, nyarewa, ne owu. Yesu ka kyerɛɛ n’asuafo no pefee sɛ wobetumi akunkum wɔn mu binom esiane wɔn gyidi nti. Ɛno nti na Yesu sii hia a ehia sɛ wogyina kodu awiei so dua no. (Mateo 24:9, 13) Sɛ Yehowa de ne tumi di dwuma de gye yɛn anwonwakwan so wɔ nsɛm nyinaa mu a, Satan betumi anya biribi agyina so de atwa Yehowa mpoa na wama nokwarem a yefi som Onyankopɔn no ho aba asɛm.—Hiob 1:9, 10.\n14. Nhwɛso ahorow bɛn na ɛkyerɛ sɛ Yehowa mmɔ n’asomfo nyinaa ho ban wɔ akwan koro so bere nyinaa?\n14 Wɔ Bible mmere mu mpo no, Yehowa amfa ne tumi a ɔde bɔ nneɛma ho ban no ankora n’asomfo ankorankoro biara so amfi ɔpatuwu ho. Sɛ nhwɛso no, Herode kum ɔsomafo Yakobo bɛyɛ afe 44 Y.B. mu; nanso ɛno akyi bere tiaa bi no, wogyee Petro ‘fii Herode nsam.’ (Asomafo no Nnwuma 12:1-11) Na Yohane, Yakobo nua no, traa ase kyɛe sen Petro ne Yakobo nyinaa. Ɛda adi pefee sɛ, yentumi nhwɛ kwan sɛ yɛn Nyankopɔn bɛbɔ n’asomfo nyinaa ho ban wɔ ɔkwan koro so. Afei nso, “ɛbere ne asiane” to yɛn nyinaa. (Ɔsɛnkafo 9:11, NW) Ɛnde, ɔkwan bɛn so na Yehowa bɔ yɛn ho ban nnɛ?\nYehowa Bɔ Yɛn Ho Ban Honam Fam\n15, 16. (a) Adanse bɛn na ɛwɔ hɔ a ɛkyerɛ sɛ Yehowa abɔ n’asomfo ho ban sɛ kuw wɔ honam fam? (b) Dɛn nti na yebetumi anya ahotoso sɛ Yehowa bɛbɔ n’asomfo ho ban mprempren ne “ahohia kɛse” no mu?\n15 Nea edi kan no, susuw honam fam ahobammɔ ho hwɛ. Sɛ́ Yehowa asomfo no, yebetumi ahwɛ ahobammɔ a ɛte saa no kwan sɛ́ kuw. Ɛnte saa a anka ɛbɛyɛ mmerɛw koraa ama Satan sɛ ɔbɛkyere yɛn. Susuw eyi ho hwɛ: Biribiara renyɛ Satan, “wi yi ase sodifo” no anigye sɛ obegu nokware som. (Yohane 12:31; Adiyisɛm 12:17) Nniso ahorow a wɔyɛ den paa no bi abara yɛn asɛnka adwuma no, na wɔabɔ mmɔden sɛ wɔbɛtɔre yɛn ase koraa. Nanso, Yehowa nkurɔfo agyina pintinn, na wɔakɔ so aka asɛm no a wonnyaee da! Dɛn nti na aman a wɔyɛ den no ntumi mmaa Kristofo kuw a wosua na ɛte sɛ nea wonni ahobammɔ no nnyaee adwuma no? Efisɛ Yehowa de ne ntaban a emu yɛ den no abɔ yɛn ho ban!—Dwom 17:7, 8.\n16 Na ɛdefa honam fam ahobammɔ wɔ “ahohia kɛse” a ɛreba no mu ho nso ɛ? Enhia sɛ yesuro Onyankopɔn atemmu no. Anyɛ yiye koraa no, “[Yehowa, NW] nim sɛnea obeyi wɔn a wɔde fɛre som no afi sɔhwɛ mu, na wɔama wɔatwe wɔn a wɔnteɛ aso de wɔn asie atemmu da.” (Adiyisɛm 7:14; 2 Petro 2:9) Enkosi saa bere no, yɛn adwene betumi asi yɛn pi wɔ nneɛma abien ho bere nyinaa. Nea edi kan, Yehowa remma kwan mma wɔntɔre n’asomfo anokwafo ase mfi asase so da. Nea ɛto so abien, ɔbɛma mudi mu kurafo daa nkwa wɔ ne trenee wiase foforo no mu—sɛ ɛho hia a, denam owusɔre so. Wɔ wɔn a wowuwu no fam no, baabiara nni hɔ a eye sen sɛ wɔn ho asɛm bɛtra Onyankopɔn nkae mu.—Yohane 5:28, 29.\n17. Ɔkwan bɛn so na Yehowa nam N’asɛm no so bɔ yɛn ho ban?\n17 Ɛnnɛ mpo, Yehowa nam ‘n’asɛm’ a nkwa ne ahoɔden wom a etumi sakra nnipa koma ne wɔn asetra no so bɔ yɛn ho ban. (Hebrifo 4:12) Sɛ yɛde ne nnyinasosɛm di dwuma a, ebetumi abɔ yɛn ho ban wɔ honam fam wɔ akwan bi so. Yesaia 48:17 ka sɛ: “Me [Yehowa, NW], . . . mene nea ɔkyerɛ wo nea eye ma wo.” Ɛyɛ nokwasɛm sɛ, sɛ yɛma yɛn asetra ne Onyankopɔn Asɛm hyia a, ebetumi ama yɛn akwahosan ayɛ papa na yɛn nkwa nna aware. Sɛ́ nhwɛso no, esiane sɛ yetie Bible afotu a ese yɛntwe yɛn ho mfi aguamammɔ ho na yɛnhohoro yɛn ho mfi efĩ nyinaa ho no nti, yɛkwati nneyɛe a ɛho ntew ne su ahorow a ɛsɛe nneɛma pii wɔ abɔnefo asetram no. (Asomafo no Nnwuma 15:29; 2 Korintofo 7:1) Hwɛ aseda a yɛde ma wɔ ahobammɔ a Onyankopɔn Asɛm ma yenya no ho!\nYehowa Bɔ Yɛn Ho Ban Honhom Fam\n18. Honhom fam ahobammɔ bɛn na Yehowa de ma yɛn?\n18 Nea ɛho hia sen biara no, Yehowa bɔ yɛn ho ban honhom fam. Yɛn Nyankopɔn a ɔwɔ dɔ no bɔ yɛn ho ban fi honhom fam haw ho denam nea ehia a ebetumi ama yɛagyina sɔhwɛ ahorow ano na yɛabɔ yɛne ne ntam abusuabɔ ho ban a ɔde ma yɛn no so. Enti ɛnyɛ mfe kakraa bi na Yehowa yɛ ade de bɔ yɛn nkwa ho ban, na mmom kosi daa. Susuw Onyankopɔn nsiesiei ahorow a ebetumi abɔ yɛn ho ban honhom fam no kakraa bi ho hwɛ.\n19. Ɔkwan bɛn so na Yehowa honhom betumi ama yɛagyina sɔhwɛ biara a ebia yebehyia no ano?\n19 Yehowa ne “mpaebɔ tiefo.” (Dwom 65:2) Sɛ ɛte sɛ nea asetram haw no mu yɛ den dodo a, yɛn komam asɛm a yɛbɛka akyerɛ no no betumi ama yɛanya ahotɔ kɛse. (Filipifo 4:6, 7) Ebia ɔrenyi yɛn sɔhwɛ ahorow mfi hɔ anwonwakwan so de, nanso obetumi ama yɛn nyansa a yɛde bedi ho dwuma de abua mpae a yefi komam bɔ no. (Yakobo 1:5, 6) Nea ɛsen saa no, Yehowa de honhom kronkron ma wɔn a wobisa no no. (Luka 11:13) Saa honhom a ɛwɔ tumi no betumi ama yɛagyina sɔhwɛ anaa ɔhaw biara a ebia yebehyia no ano. Ebetumi ama yɛanya “tumi a ɛboro so” ma yɛde agyina akosi sɛ Yehowa beyi ɔhaw a ɛyɛ yaw nyinaa afi hɔ wɔ wiase foforo a abɛn yiye no mu.—2 Korintofo 4:7.\n20. Ɔkwan bɛn so na wɔnam yɛn mfɛfo asomfo so betumi ada Yehowa tumi a ɛbɔ nneɛma ho ban no adi?\n20 Ɛtɔ mmere bi a, Yehowa nam yɛn mfɛfo asomfo so na ɛda ne tumi a ɛbɔ nneɛma ho ban no adi. Yehowa atwe ne nkurɔfo aba wiase nyinaa ‘anuanom fekuw’ mu. (1 Petro 2:17; Yohane 6:44) Yehu sɛnea Onyankopɔn honhom kronkron no ahoɔden kanyan nkurɔfo ma wɔyɛ adepa wɔ saa onuayɛ kuw a ɔdɔ wom no mu. Saa honhom no ma yɛsow aba—su ahorow a ɛyɛ fɛ, a ebi ne ɔdɔ, ayamye, ne papayɛ. (Galatifo 5:22, 23) Enti, sɛ yɛwɔ ahohia mu na yɛn yɔnko gyidini bi ma yɛn afotu anaasɛ ɔka nkuranhyɛ nsɛm kyerɛ yɛn a, yebetumi ada Yehowa ase wɔ n’ahobammɔ a ɔda no adi wɔ ɔkwan a ɛte saa so no ho.\n21. (a) Honhom fam aduan a ɛba ne bere mu bɛn na Yehowa nam “akoa nokwafo ne ɔbadwemma” no so de ma? (b) Ɔkwan bɛn so na w’ankasa woanya nsiesiei a Yehowa ayɛ de bɔ yɛn ho ban honhom fam no so mfaso?\n21 Yehowa ma yɛn biribi foforo a ɔde bɔ yɛn ho ban: honhom fam aduan a ɛba ne bere mu. Nea ɛbɛboa yɛn ma yɛanya ahoɔden afi Yehowa Asɛm mu no, wama “akoa nokwafo ne ɔbadwemma” no ahyɛde sɛ wɔmfa honhom fam aduan mma. Saa akoa nokwafo no de nhoma, a ebi ne Ɔwɛn-Aban ne Nyan!, ɛne asafo nhyiam ahorow, amansin ne amantam nhyiam di dwuma ma yɛn “aduan ɛbere a ɛsɛ mu”—nea yehia, ne bere a yehia no. (Mateo 24:45) So woate biribi wɔ Kristofo nhyiam ase—wɔ mmuaema, ɔkasa, anaa mpaebɔ mu—a ɛma wunyaa ahoɔden ne nkuranhyɛ a wuhia no pɛn? So yɛn nsɛmma nhoma no mu asɛm pɔtee bi aka wo koma pɛn? Kae sɛ, Yehowa yɛ nsiesiei a ɛte saa nyinaa na abɔ yɛn ho ban honhom fam.\n22. Ɔkwan bɛn so na Yehowa de ne tumi di dwuma bere nyinaa, na dɛn nti na saa a ɔyɛ no so wɔ mfaso ma yɛn?\n22 Akyinnye biara nni ho sɛ Yehowa yɛ kyɛm “ma wɔn a woguan toa no nyinaa.” (Dwom 18:30) Yɛte ase sɛ ɔmfa ne tumi mmɔ yɛn ho ban mfi asiane nyinaa ho mprempren. Nanso, ɔde ne tumi a ɔde bɔ nneɛma ho ban no di dwuma ma n’atirimpɔw bam. Awiei koraa no, saa a ɔyɛ no boa ne nkurɔfo. Sɛ yɛbɛn Yehowa na yɛtra ne dɔ mu a, ɔbɛma yɛn daa nkwa wɔ pɛyɛ mu. Nokwarem no, bere a ɛno wɔ yɛn adwenem no, yebetumi abu nhyehyɛe yi mu amanehunu biara sɛ ‘ɛyɛ mprempren de a ɛyɛ hare.’—2 Korintofo 4:17.\nDwom 23:1-6 Sɛ́ Oguanhwɛfo Kɛse no, ɔkwan bɛn so na Yehowa bɔ ne nkurɔfo a wɔte sɛ nguan no ho ban na ɔhwɛ wɔn so?\nDwom 91:1-16 Ɔkwan bɛn so na Yehowa bɔ yɛn ho ban fi honhom fam amanehunu ho, na dɛn na ɛsɛ sɛ yɛyɛ na ama yɛaba n’ahobammɔ ase?\nDaniel 6:16-22, 25-27 Ɔkwan bɛn so na Yehowa kyerɛkyerɛɛ tete hene bi Ne tumi a ɔde bɔ nneɛma ho ban no ho ade, na dɛn na yebetumi asua afi saa nhwɛso yi mu?\nMateo 10:16-22, 28-31 Ɔsɔretia bɛn na yebetumi ahwɛ kwan, nanso dɛn nti na ɛnsɛ sɛ yesuro asɔretiafo?\nDɛn ne “bon kɛse” no na dɛn na Yehowa asomfo bɛyɛ na wɔanya ahobammɔ wɔ hɔ?